title: Challenger-tutkimusmatka

text: Lontoon Royal Society seura päätti Charles Wyville Thomsonin ehdotuksesta hankkia "Challengerin" Royal Navylta vuonna 1872. Alus muutettiin soveltuvaksi tieteelliseen tutkimuskäyttöön ja siihen rakennettiin erilliset laboratoriot luonnonhistorialle ja kemiallisille kokeille.


title: Challenger-tutkimusmatka

text: Aluksen kapteenina toimi George Nares ja se purjehti Portsmouthista 21. joulukuuta 1872. Thomson toimi lähes 70 000 merimailin mittaisen matkan tieteellisenä johtajana. Matkan tulokset koottiin teokseksi "Report Of The Scientific Results of the Exploring Voyage of H.M.S. Challenger during the years 1873–76", jossa muun muassa kuvataan yli 4 000 aiemmin tuntematonta lajia.


title: Challenger-tutkimusmatka

text: "Challenger" palasi Spitheadiin, Hampshireen 25. toukokuuta 1876.


title: Challenger-tutkimusmatka

text: Avaruussukkula "Challenger" on nimetty "HMS Challengerin" mukaan.


title: Harper’s Island

text: Harper’s Island on 13-osainen Ari Schlossbergin luoma yhdysvaltalainen kauhu- ja jännityssarja. Vancouverin edustalla sijaitsevalla Bowen Islandilla kuvatun sarjan ensiesitys CBS:llä oli keväällä 2009. Suomessa sarjaa esitti Nelonen 3. syyskuuta - 26. marraskuuta 2009. Sarjan juoni on sekoitus elokuvia "Tiedän mitä teit viime kesänä", "Verisempi viikonloppu" ja "Scream" yhdistettynä kirjaan "Eikä yksikään pelastunut". Näyttelijät saivat tietää roolihahmonsa kuolemasta vasta sinä päivänä, jona he saivat käsikirjoituksen käsiinsä. Ainoa näyttelijä, joka tiesi sopimuksensa pituuden, oli Richard Burgi.


title: Harper’s Island

text: Henry Dunn ja Trish Wellington ovat sukulaistensa ja ystäviensä kanssa lähdössä viettämään pariskunnan häitä 60 kilometrin päässä Seattlesta sijaitsevalle Harper’s Island -lomasaarelle. Seitsemän vuotta aiemmin sarjamurhaaja John Wakefield on tappanut kuusi saaren asukasta, mukaan lukien sheriffi Charlie Millsin vaimon. Mills ampui Wakefieldin, joka on haudattu syrjäiseen hautaan saaren hautausmaan ulkopuolelle.


title: Harper’s Island

text: Vaimonsa kuoltua sheriffi Mills lähetti tyttärensä Abbyn asumaan mantereelle. He kohtaavat ensi kertaa murhien jälkeen Abbyn palatessa saarelle lapsuudenystävänsä Henryn hääseurueessa.


title: Harper’s Island

text: Joka jaksossa kuolee joku hääseurueen jäsen, ja usein joku muu saarella oleva.Abby Mills, ”Kiltti tyttö” (Elaine Cassidy) on Henry Dunnin paras ystävä. Hän lähti saarelta kun hänen isänsä Charlie lähetti hänet pois hänen äitinsä Sarahin kuoltua. Palatessaan saarelle hän yrittää parantaa välejä isänsä ja entisen poikaystävän Jimmy Mancen kanssa. Hän viettää paljon aikaa sulhaspoikien kanssa. Kun hän löytää John Wakefieldin päiväkirjan, jonka tämä kirjoitti ollessaan vankilassa, hän saa tietää että John Wakefield ja hänen äitinsä Sarah ovat saaneet lapsen. Aluksi hän luulee että hän on itse se lapsi, kunnes paljastuu että hänen paras ystävänsä Henry Dunn on Wakefieldin poika ja samalla Abbyn velipuoli. Pian hänelle paljastuu Henryn ja Wakefieldin olevan syyllisiä kaikkiin murhiin. Shea ja Madison Allenin paon jälkeen, Henry kääntyy Wakefieldiä vastaan ja kidnappaa Abbyn sekä Jimmyn, suunnitelmanaan pettää Wakefield ja luoda oma lapsuuden unelmansa elää saarella kahdestaan Abbyn kanssa. Abby suunnittelee pakoaan Jimmyn kanssa. Kun Henry antaa Abbyn nähdä Jimmy viimeisen kerran, Abby laittaa tiirikan suuhunsa ja suutelee Jimmyä. Abby onnistuu pakenemaan Henryä rantakalliolle asti. Kun Abby huutaa Henrylle ”En tahdo sinua”, Henry raivostuu. Pian Jimmy kuitenkin juoksee Henryä kohti takaapäin ja tönäisee hänet alas pudoten itsekin. Lopuksi Abby lävistää Henryn valasveitsellä. Kuolevan Henryn viimeiset sanat Abbylle ovat: ”Minä rakastan sinua.” Ranniovartiosto saapuu hakemaan Abbyn ja Jimmyn pois.


title: Harper’s Island

text: Selviytyminen - Yhdysvaltain rannikkovartiosto pelastaa Abbyn ja Jimmyn


title: Harper’s Island

text: Tapot - Henry Dunn


title: Harper’s Island

text:
Esiintymiset - Jaksot 1–13
Henry Dunn, ”Sulhanen” (29. uhri) (Christopher Gorham) on Abbyn paras ystävä. Kun hänen vanhempansa kuolivat seitsemän vuotta sitten, Marty-setä otti hänet ja J.D.:n huostaansa. Toiseksi viimeisessä jaksossa paljastuu Henryn olevan John Wakefieldin poika ja toinen murhaajista sekä Abbyn velipuoli. Hänen motiivikseen paljastuu hänen pakkomielteensä Abbyyn. Henryn mielestä tappaminen on hänen tapansa toteuttaa lapsuuden unelmansa, eli elää saarella kahdestaan Abbyn kanssa. Suurimman osan tarinasta Henry esittää selviytyjille epävirallista johtajaa, mutta on todellisuudessa järjestänyt koko tilanteen ja vastuussa suurimmasta osasta murhista. Hän kääntyy isäänsä vastaan suojellakseen Abbya. Hän kidnappaa Abbyn ja Jimmyn sekä lavastaa heidän kolmen kuolemat. Hänen suunnitelmanaan on pakottaa Jimmy allekirjoittamaan tunnustus kaikista murhista, jotta Henry ja Abby voisivat elää kahdestaan saarella. Siitä huolimatta Abbyn reaktio Henryn tunnustukseen on pakoyritys, mutta hän uskoo että voi jakaa unelmansa Abbyn kanssa ja vie Abbyn sanomaan hyvästit, jolloin Abby onnistuu livauttamaan Jimmylle tiirikan. Kun Abby pääsee pakenemaan Henryä rantakalliolle, Jimmy, joka on onnistunut tiirikoimaan itsensä vapaaksi, tönäisee Henryn kalliolta alas suojellakseen Abbyä.


title: Harper’s Island

text: Kuolema - Kun 13. jaksossa Henry ja Jimmy olivat pudonneet kalliolta alas, Abby juoksee Jimmyn luokse. Henryn lähestyessä Abbyä takaapäin, Abby iskee Henryä valasveitsellä vatsaan. Henryn viimeiset sanat ovat: ”Abby, minä rakastan sinua.”


title: Harper’s Island

text: Tapot - Ben Wellington, Pastori Fain, Hunter Jennings, Thomas Wellington, Richard Allen, Malcolm Ross, J.D. Dunn, Katherine Wellington, Trish Wellington, Christopher ”Sully” Sullivan, John Wakefield.


title: Harper’s Island

text: Esiintymiset - Jaksot 1–13


title: Harper’s Island

text:
Tappaja - Abby Mills
Patricia ”Trish” Wellington, ”Morsian” (26. uhri) (Katie Cassidy) on Henryn morsian. Hän rakastaa Henryä, mutta hänen isänsä paheksuu tätä. Wellingtonit ovat rikkaita, joten Trishin viikon kestävissä juhlissa Harper’s Islandilla on paljon tekemistä, ruokaa sekä hauskaa ystäville ja sukulaisille. Trish rakastaa isäänsä ja siskoaan, kun taas Henry ei pidä hänen isästään.


title: Harper’s Island

text: Kuolema - Kun 12. jaksossa John Wakefield jahtaa Trishiä, Trish juoksee Henryn luokse. Kun hän paljastaa Trishille olevansa Wakefieldin apuri, Trish yrittää paeta mutta Henry tarttuu häneen ja työntää tikarin Trishin kylkeen. Trish kuolee sulhasensa käsiin.


title: Harper’s Island

text:
Tappaja - Henry Dunn
Chloe Carter, ”Flirtti” (24. uhri) (Cameron Richardson) on yksi Trishin morsiusneidoista ja Calin tyttöystävä. Hän on seksikäs, flirttaileva ja impulsiivinen sekä miettii aina miten elää mahdollisimman täyttä elämää. Hän on yllättävän kiinnostunut sarjamurhaajista, kuten John Wakefieldistä. Hän on älykäs nainen, joka etsii romanssia ja rakkautta. Aluksi hänen suhteensa poikaystäväänsä Caliin vaikuttaa pinnalliselta hänen luonteestansa sekä kiinnostuksestaan Sullya ja Martya kohtaan johtuen. Lopulta tapahtumat paljastavat, että Chloen tunteet Calia kohtaan ovat aitoja. 11. jaksossa Cal pelastaa hänet ja kosii häntä.


title: Harper’s Island

text: Kuolema - 11. jaksossa Cal ja Chloe pakenevat Wakefieldia sillalle. Cal yrittää pitää Wakefieldin kaukana Chloesta, jotta tämä voisi kiivetä turvaan, mutta Wakefield saa Calin, puukottaa häntä ja heittää alas koskeen. Chloe tekee itsemurhan pudottautumalla sillalta alas koskeen. Juuri ennen pudottautumista Chloe sanoo Wakefieldille: ”Sinä et saa minua.”


title: Harper’s Island

text: Esiintymiset - Jaksot 1–4, 6, 8–11, 13


title: Harper’s Island

text: Cal Vandeusen, ”Ulkopuolinen” (23. uhri) (Adam Campbell) on lääkäri ja Chloen poikaystävä. Hän on hurmaava britti, joka ei tunne ketään häävieraista, mutta yrittää silti sopia mukaan porukkaan. Hän kohtelee Chloea kuin kultaa ja ostaa tälle kihlasormuksen ennen kuin saapumistaan Harper’s Islandille. 10. jaksossa hän antaa sormukset Chloelle ja sanoo: ”Kun palaan, minulla on kysyttävää.” Myöhemmin hän joutuu kriittiseen tilaan kun Wakefield ampuu häntä, mutta Sully onnistuu poistamaan luodin ja pelastämään hänet. Molemmat lähtevät Wakefieldin perään pelastamaan Chloen, missä Cal onnistuu.


title: Harper’s Island

text: Kuolema - 11. jaksossa Cal ja Chloe pakenevat Wakefieldia sillalle. Cal yrittää pitää Wakefieldin kaukana Chloesta, jotta tämä voisi kiivetä turvaan, mutta Wakefield saa Calin, puukottaa häntä ja heittää alas koskeen.


title: Harper’s Island

text: Tappaja - John Wakefield


title: Harper’s Island

text:
Lucy Daramour
”Suosittu” (5. uhri) (Näyttelijä: Sarah Smyth)


title: Harper’s Island

text: Lucy on Trishin morsiusneito, ja yksi Trishin lapsuudenkavereista. Heidän perheillään oli tapana viettää kesää yhdessä matkustaen. Vaikka Lucy on suositumpi kuin muut morsiusneidot, hän yrittää etsiä tietään maailmaan opiskelemalla lakia. Hänellä on myös koira, Gigi, joka on aina Lucylla mukana. Gigi ei kuole sarjan aikana, ja on näin yksi selviytyjistä. Lucylla on myös poikaystävä, Ryan.


title: Harper’s Island

text: Kuolema - Jaksossa 2, Lucy tippuu peitettyyn kuoppaan. John Wakefield kaataa hänen päälleen bensiiniä, ja sytyttää hänet tuleen. Lucy palaa elävältä.


title: Harper’s Island

text: Esiintymiset - Jaksot 1–2


title: Harper’s Island

text:
Tappaja - John Wakefield
Beth Barrington
”Sinkkutyttö” (14. uhri) (Näyttelijä: Amber Borycki)


title: Harper’s Island

text: Beth on yksi Trishin morsiusneidoista ja hänen entinen kämppäkaverinsa. Beth on kaunis, energinen ja atleettinen. Vaikka hän ei kasvanut hemmoteltuna hänen lapsuuttaan, hän on tyytyväinen siihen. Beth haluaa löytää yhtä hyvän miehen kuin Henry miesystäväkseen. Hänellä ja Malcolmilla on nopea ystävyyssuhde jaksojen 6-7 välillä, kun Malcolm rauhoittaa traumatisoitunutta Bethiä Trishin isän kuoleman jälkeen.


title: Harper’s Island

text: Kuolema - Jaksossa 9, hääseurue lähtee etsimään Bethiä. Keittiössä, missä hänet viimeksi nähtiin, on paljon verta, ja se johtaa maanalaisten tunneleiden luo. Pitkän etsinnän jälkeen Danny löytää Bethin ruumiin, halkaistuna vyötäröstä alaspäin. Hänen yläkehonsa ja oikea kätensä näytettiin, mutta loppuosa vartalosta jäi kadoksiin.


title: Harper’s Island

text: Esiintymiset - Jaksot 1–9


title: Jyväskylän taidemuseo

text: Jyväskylän taidemuseo on Keski-Suomen aluetaidemuseo. Sen painopisteitä ovat nykytaide, keskisuomalainen kuvataide, suomalainen ja kansainvälinen taidegrafiikka ja taidevalokuva. Taidemuseon juuret ovat Alvar Aalto -museon kuvataideosastossa, joka irrotettiin 22. maaliskuuta 1998 omaksi itsenäiseksi taidemuseokseen.


title: Jyväskylän taidemuseo

text: Vuonna 2015 Jyväskylän taidemuseoon tutustui 29 126 kävijää, joista 27 106 vierailijalle kirjattiin ilmaiskäynti. Holvin alagalleria voi tutustua maksutta ja esimerkiksi perjantaisin koko taidemuseoon on vapaa pääsy. Tilauksesta järjestetään opastuksia.


title: Jyväskylän taidemuseo

text: Taidemuseo hallinnoi kaupungin taidekokoelmia sekä Suomen Taidegraafikot ry:n kokoelmaa, joka siirtyi vuonna 1981 Alvar Aalto -museon ja vuonna 1998 edelleen Jyväskylän taidemuseon hoitoon. Kaupungin kokoelmaa kartutetaan jatkuvasti ja siihen kuuluu noin 6 500 teosta. Suomen Taidegraafikoiden kokoelmaan kuuluu yli 5 000 vedosta 270 taiteilijalta, noin 600 laattaa sekä luonnoksia ja työvälineitä.


title: Jyväskylän taidemuseo

text: Jyväskylän taidemuseon Holvin näyttelytila sijaitsee Oiva Kallion suunnittelemassa vuonna 1930 valmistuneessa liike- ja asuinrakennuksessa Kirkkopuiston laidalla. Vaihtuvien näyttelyiden painopiste on nykytaiteessa, taidegrafiikassa sekä keskisuomalaisessa taiteessa.


title: Jyväskylän taidemuseo

text: Suomen Taidegraafikot ry:n pysyvä kokoelmanäyttely Oravien aarteita esittelee grafiikkaa 1960-luvun kodiksi sisustetussa tilassa. Pasi Rauhalan kotimuseo (Holvin 3. krs) on osa pysyvää Oravien aarteita -näyttelyä. "Grafiikkaa ja Pasi 60-luvun kodissa" on näyttely näyttelyn sisällä. Kapinoivan Pasin olemassaolo perheessä näkyy erilaisina esineinä, ääninä ja päiväkirjoina.


title: Jyväskylän taidemuseo

text: Taika-tilassa järjestetään erilaisia työpajoja ja kursseja yleisölle. Museokaupassa on runsas valikoima taidekortteja ja julkaisuja.


title: Jyväskylän taidemuseo

text: Yhteistyössä Luovan valokuvauksen keskus ry:n kanssa Jyväskylän taidemuseo pitää yllä Grafiikka- ja valokuvakeskus Ratamoa. Tähän kuuluvat sekä Galleria Ratamo että grafiikan ja valokuvauksen työtilat Jyväskylän vanhoilla Veturitalleilla (Veturitallinkatu 6). Galleria Ratamossa on esillä vuosittain noin kaksitoista suomalaiseen ja kansainväliseen taidegrafiikkaan ja valokuvataiteeseen keskittyvää näyttelyä.


title: Jyväskylän taidemuseo

text: Vuoteen 2012 saakka grafiikkakeskus sijaitsi vuonna 1920 rakennetussa Halosen talossa vastapäätä Matkakeskusta.


title: Jyväskylän taidemuseo

text: Kulttuuriluotsit ovat Jyväskylän museoiden kouluttamia vapaaehtoisia kulttuurikohteiden tarjontaan perehtyneitä vertaisohjaajia. He toimivat rohkaisijoina, oppaina ja kavereina erityistä kannustusta tarvitseville ihmisille, joiden ei muuten tulisi lähdettyä kulttuurikohteisiin.


title: Jyväskylän taidemuseo

text: Kulttuuriluotsin tilaaminen on käyttäjille maksutonta. Kulttuuriluotsin voi tilata kulttuuriluotsikoordinaattorilta, joka välittää yksittäiselle asiakkaalle tai ryhmälle sopivimman luotsin asiakkaiden tarpeesta, tilanteen luonteesta ja aikataulusta riippuen. Luotsattavat voivat pyytää kulttuuriluotsin tiettyyn ennalta valittuun kohteeseen tai kysyä vinkkejä mielenkiintoisista kohteista ja näyttelyistä. Jyväskylän kulttuuriluotsit voivat palvella myös monikulttuurisia ryhmiä mm. englanniksi, ruotsiksi ja venäjäksi. Muitakin kieliä voidaan tarjota tarvittaessa.


title: Vankileiri 17

text: Vankileiri 17 () on yhdysvaltalainen toiseen maailmansotaan sijoittuva sotaelokuva vuodelta 1953. Elokuvan ohjasi Billy Wilder. Pääosissa nähdään William Holden, Don Taylor ja Otto Preminger. Elokuva pohjautuu vuonna 1951 Broadwayllä debytoineeseen, Donald Bevanin ja Edmund Trzcinskin kirjoittamaan näytelmään. Bevan ja Trzcinski olivat molemmat olleet vankeina Stalag XVII-B:ssa.


title: Vankileiri 17

text: Elokuva oli Oscar-palkintoehdokkaana kolmessa kategoriassa (paras miespääosa, miessivuosa ja ohjaus), joista se voitti yhden. William Holden vei parhaan miespääosan Oscarin.


title: Vankileiri 17

text: "The New York Timesin" kriitikot valitsivat "Vankileiri 17:n" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Vankileiri 17

text: "Vankileiri 17" oli inspiraationa 1965–1971 esitetylle sarjalle "Hogan’s Heroes", joka sijoittuu myös Stalag Luft -vankileirille.


title: Renaud Lavillenie

text: Renaud Lavillenie (s. 18. syyskuuta 1986, Barbezieux-Saint-Hilaire) on ranskalainen seiväshyppääjä.


title: Renaud Lavillenie

text: Lavillenie on seiväshypyn olympiavoittaja ja kolminkertainen Euroopan mestari. Hänet valittiin vuonna 2014 sekä että vuoden eurooppalaiseksi miesyleisurheilijaksi. Lavillenie pitää hallussaan miesten maailmanennätystä 616 cm, jonka hän hyppäsi Donetskissa hallissa helmikuussa 2014. Ulkoradalla hänen ennätyksensä on 605 cm toukokuulta 2015.


title: Renaud Lavillenie

text: Vuoden 2008 sisäratojen MM-kilpailuissa Lavillenie karsiutui loppukilpailusta. Hän voitti kultaa Torinon sisäratojen EM-kilpailuissa 2009 tuloksella 581 cm.


title: Renaud Lavillenie

text: Lavillenie ylitti kuusi metriä kesäkuussa 2009 Leiriassa Portugalissa joukkueiden EM-kilpailuissa hypättyään 601 cm. Hän oli ulkoradoilla viidestoista ja kaikkiaan seitsemästoista kuusi metriä ylittänyt hyppääjä. Tuloksellaan hän rikkoi myös Jean Galfionen lähes kymmenen vuotta vanhan Ranskan ennätyksen 598 cm.


title: Renaud Lavillenie

text: Berliinin MM-kilpailussa 2009 hän sijoittui kolmanneksi tuloksella 580 cm. Talvella 2010 hän hyppäsi Pariisissa halliennätyksensä 585 cm, mutta karsiutui Dohan sisäratojen MM-kilpailuissa loppukilpailusta. Barcelonassa 2010 hän voitti Euroopan-mestaruuden tuloksella 585 cm. Pariisissa 2011 hän voitti sisäratojen Euroopan-mestaruuden kilpailuennätyksellä 603 cm. Tuloksellaan hän rikkoi Jean Galfionen Ranskan ennätyksen ja nousi seiväshypyn sisäratojen kautta aikain tilastossa kolmanneksi Serhi Bubkan ja Steven Hookerin jälkeen.


title: Renaud Lavillenie

text: Lavillenie sai pronssia Daegun MM-kilpailuissa 2011 tuloksella 585 cm. Istanbulin sisäratojen MM-kilpailuissa 2012 hän voitti kultaa tuloksella 595 cm. Helsingin EM-kilpailuissa 2012 Lavillenie puolusti Euroopan mestaruuttaan voitokkaasti tuloksella 597 cm. Myöhemmin samana kesänä hän voitti kultaa Lontoon olympialaisissa olympiaennätystuloksella 597 cm.


title: Renaud Lavillenie

text: Göteborgissa 2013 Lavillenie voitti kolmannen sisäratojen Euroopan-mestaruutensa tuloksella 601 cm. Hän ylitti kilpailussa myös tuloksen 607 cm pudottamatta rimaa, mutta hyppy hylättiin sillä rima pomppasi pois kannattimiltaan jääden hyppytelineen ripustusten päälle. Moskovan MM-kilpailuissa 2013 Lavillenie jäi yllättäen hopealle tuloksella 589. Hän voitti Euroopan-mestaruuden Zürichissä 2014 tuloksella 590.


title: Renaud Lavillenie

text: Prahassa 2015 Lavillenie voitti neljännen peräkkäisen sisäratojen Euroopan-mestaruuden kisaennätyksellä 604 cm. Pekingin MM-kilpailuissa 2015 hän sijoittui kolmanneksi tuloksella 580. Lavillenie voitti sisäratojen maailmanmestaruuden Portlandissa 2016 kisaennätyksellä 602. Amsterdamin EM-kilpailuissa 2016 Lavillenie jäi loppukilpailussa ilman tulosta aloituskorkeudestaan 575 cm. Kilpailun voitti Robert Sobera tuloksella 560 cm. Rio de Janeiron olympialaisissa 2016 hän saavutti hopeaa tuloksella 598. Lontoon MM-kilpailuissa 2017 hän oli kolmas tuloksella 589. Hän voitti sisäratojen maailmanmestaruuden Birminghamissa 2018 tuloksella 590. Saman vuoden Berliinin EM-kilpailuissa hän saavutti pronssia tuloksella 595.


title: Renaud Lavillenie

text: Lavillenien veli, Valentin Lavillenie on myös kansainvälisen tason seiväshyppääjä.


title: Orsi

text: Orsi on kannatintanko, johon ripustetaan erilaisia tavaroita kuivumaan tai säilytettäväksi. Kanalassa orret ovat kanojen lepo- ja nukkumispaikkoja, joilla ne ovat myös turvassa muiden kanojen aggressiolta.


title: Orsi

text: Orsia käytettiin sekä asuin- että varastorakennuksissa monien erilaisten tavaroiden ripustamiseen ja kannattelemiseen. Hirsirakennuksessa orret oli yleensä kiinnitetty vuoliaisiin puisilla laipoilla, joissa oleviin reikiin ne pujotettiin. Orsien päällä kuivattiin tai säilytettiin pitkiä esineitä kuten lautoja vaatteiden ja käyttötavaroiden ohella. Koska orret olivat yleensä ohuehkoja riukuja ja niiden kannattimet melko keveitä, niiden varaan ei ripustettu kovin painavia tavaroita. Orren "nenä" eli pää oli erityinen säilytyspaikka, se varassa saattoi roikkua tietty tarvekalu. Orressa kuvattiin aiemmin riippuvaksi jalasmallisen kätkyen edeltäjä, vauvan kori tai riippumaton tapainen kankainen vuode.


title: Orsi

text: Orrella on ollut ja on yhä muitakin käyttökohteita. Tyypillisimpiä lienee keitinselkä: orren varaan ripustetaan keittoastia tai kahvipannu avotulen, kuten nuotion päälle.


title: Orsi

text: Rautateillä orsia käytetään ratajohdon rakenteessa. Kääntöorret ovat ratajohtopylväissä olevia, ajojohdinta kannattelevia tankoja, jotka pystyvät kääntymään vaakatasossa johtimen lämpölaajenemisesta johtuvan pitenemisen vuoksi. Niissä on myös eristimet, jotta sähkövirta ei pääse ajojohtimesta pylvääseen. Veto-orressa ajolangan kulmavoima vaikuttaa kääntöorren kiinnityskohdasta poispäin ja puristusorressa kiinnityskohtaan päin. Portaaliorsi on puolestaan rakenne, jolla leveiden rataosuuksien, kuten suurten asemien ja ratapihojen pylväät yhdistetään portaaleiksi, joihin voidaan kiinnittää useita kääntöorsia.


title: Orsi

text: Orteen liittyvistä sanonnoista kuuluisimpia taas lienee lausahdus "Nahkurin orsilla tavataan", joka viittaa nahkojen käsittelyssä tarpeellisiin kuivausvälineisiin. Se tuli Suomessa laajasti tunnetuksi Paavo Lipposen esittämänä, mutta sitä ennen lausahdus on esiintynyt jo Väinö Linnan Tuntemattomassa sotilaassa.


title: Bola

text: Bolas (esp. "bola" "pallo"), myös bola tai boleadoras on heitettävä ase, joka koostuu kahdesta tai useammasta toisiinsa köydellä kytketystä pallosta. Bolaa käytetään pyydystämiseen heittämällä se siten, että pallot kietovat köydet uhrin jalkojen ympärille.


title: Karl Henrik Klick

text: Karl (tai Carl) Henrik Klick () oli Ruotsin armeijan majuri, joka oli Anjalan liiton nimellä tunnetun upseerikapinan keskeisiä johtajia.


title: Karl Henrik Klick

text: Uudenmaan jalkaväkirykmentin luutnantti Carl Gustaf Klickin poika Karl Henrik Klick aloitti opiskelunsa Turun akatemian lainopilliseen tiedekunnassa vuonna 1768 ja auskultoi Turun hovioikeudessa kaksi vuotta myöhemmin. Hänestä ei kuitenkaan tullut tuomaria vaan Klick aloitti sotilasuran Uudenmaan jalkaväkirykmentissä. Nuoruudessaan Klick tutustui ranskalaisiin valistusaatteisiin, jotka yhdessä henkilökohtaisten syiden takia tekivät hänestä Kustaa III:n ja yksinvaltiuden vastustajan. Vuonna 1781 perustettiin Valhalla-seura, joka oli tukholmalaisen La Constance-salaseuran haaraosasto. Klickistä tuli seuran jäsen. Seuran toiminta lakkasi vuonna 1786.


title: Karl Henrik Klick

text: Kustaa III tiesi jo pari päivää kirjeen lähettämisen jälkeen salaliitosta. Taitavana kirjoittajana Klick laati 113 upseerin allekirjoittaman Anjalan liittokirjeen, jossa he vakuuttivat uskollisuuttaan kuninkaalle, mutta samalla muistuttivat epäonnistuneesta sodasta. Anjalan liiton mielestä rauha olisi solmittava pikimmiten. Näin ei kuitenkaan tapahtunut ja kapinoivat upseerit solmivat syyskuussa 1788 valaliiton, joka vaati aselepoa ja joukkojen kotiuttamista, valtiopäivien koollekutsumista, säätyjen oikeuksien turvaamista sekä rauhanneuvottelujen aloittamista. Armeija hajotettiin syksyllä ja joulukuussa kuningas määräsi Anjalan liiton miehet pidätettäviksi. Yhdessä kapteeni Gustaf W. Ladaun kanssa Klick pakeni tammikuussa 1789 Venäjälle. Syyskuussa 1789 hänelle langetettiin kuolemantuomio Tukholmassa. Aluksi Klick asui Pietarissa, mutta Kustaa III:n murhan jälkeen vuonna 1793 hän asettui Viipurin kuvernementtiin Uudellekirkolle Kultilan tilalle. Vuonna 1799 hän hankki Ukrainasta Harkovan läheltä Merefa-nimisen tilan. Klick osallistui vuonna 1802 asetetun Viipurin kuvernementin tarkastuskomitean työhön. Hän myös kirjoitti muistion "Mietteitä venäläisen Suomen tilasta".


title: Karl Henrik Klick

text: Suomen sodan puhjettua valtakunnankansleri kreivi N. P. Rumjantsev kutsui helmikuussa 1808 Klickin Suomea koskevien asioiden neuvonantajakseen. Klick ajoi Suomen liittämistä Venäjään tavallisena maakuntana ja vastusti säätyjen koollekutsumista. Hän myös matkusti Suomeen maaliskuussa 1808, jolloin hän neuvotteli Viaporin piirityksestä kenraali J. P. van Suchtelenin kanssa ja otti yhteyttä eversti Fredrik Adolf Jägerhorniin. Pietarissa Klick laati asiakirjaluonnoksen keisarin tulevista toimista Suomen hyväksi ja suomalaisilta vaadittavan uskollisuudenvalan. Klickin viimeiseksi kirjoitukseksi jäi "Et ord i Sinom tid" ("Sananen aikanansa"). Klickin tehtävä valtakunnankanslerin neuvonantajana päättyi huhtikuussa 1808 ja hän kuoli kesäkuussa 1808 Pietarissa.


title: Karl Henrik Klick

text: Klickillä oli seitsemän lasta: Maria Christina (s. 1785), Antoinetta Margareta (s. 1786), Anna Sofia (s. 1788), Carl (1792−1836), Catharina (1794−1800), Wilhelm (1794−1798) ja Sara Elisabeth (1799−1800). Pojista Carl oli eversti, maaherra ja senaatin kamaritoimituskunnan päällikkö.


title: Ilmojen kotkat

text: Ilmojen kotkat () on yhdysvaltalainen toiseen maailmansotaan sijoittuva sotaelokuva vuodelta 1949. Elokuvan ohjasi Henry King. Pääosissa nähdään Gregory Peck, Hugh Marlowe ja Dean Jagger. Ilmojen kotkat perustuu Beirne Lay, Jr.:n ja Sy Bartlettin novelliin. He kirjoittivat myös elokuvan käsikirjoituksen.


title: Ilmojen kotkat

text: Elokuva oli Oscar-palkintoehdokkaana neljässä kategoriassa, joista se voitti kaksi. Dean Jagger vei parhaan miessivuosan Oscarin. Lisäksi elokuva voitti Oscarin parhaasta äänityksestä.


title: Ilmojen kotkat

text: Vuonna 1998 "Ilmojen kotkat" valittiin säilytettäväksi Yhdysvaltain kongressin kirjaston National Film Registryssä. "The New York Timesin" kriitikot valitsivat "Ilmajoen kotkat" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Painin Aasian-mestaruuskilpailut 2008

text: Vuoden 2008 painin Aasian-mestaruuskilpailut järjestettiin Jejun kaupungissa Jejun saarella Etelä-Koreassa 18.–23. maaliskuuta. Kilpailujen ohjelmassa olivat kreikkalais-roomalainen paini, vapaapaini ja naispaini, joissa kaikissa painittiin seitsemässä painoluokassa.


Neuvostoliiton naisten koripallomaajoukkue edusti Neuvostoliittoa koripallon naisten maajoukkuekilpailuissa.


title: Neuvostoliiton naisten koripallomaajoukkue

text: Neuvostoliitto osallistui koripallon naisten arvokilpailuihin ensimmäisen kerran Unkarin EM-kilpailuissa 1950, jolloin se voitti ensimmäisen kaikkiaan 21 Euroopan-mestaruudestaan. Ainoastaan kerran, Puolan kisoissa 1958, joukkue jäi ilman Euroopan-mestaruutta hävittyään ratkaisevassa ottelussa Bulgarialle 51–54. Joukkue voitti myös kuusi maailmanmestaruutta ja kolme olympiakultaa, joista viimeisen Itsenäisten valtioiden yhteisön nimellä Barcelonassa 1992. Virallisesti koko tämän vuoden 1992 olympiajoukkueen nimi oli Yhdistynyt joukkue ().


text: Neuvostoliitto voitti olympiakultaa Montrealissa 1976, jolloin naisten koripallo oli ensimmäistä kertaa olympiaohjelmassa. Se oli paras kuuden joukkueen sarjassa voitettuaan kaikki ottelunsa korisuhteella 504–346. Moskovassa 1980 Neuvostoliitto voitti loppuottelussa Bulgarian 104–73. Soulissa 1988 Neuvostoliitto hävisi välieräottelussa Yhdysvalloille 88–102 ennen kuin kukisti pronssiottelussa Australian 68–53. Barcelonassa IVY voitti loppuottelussa Kiinan 76–66.


title: Insinööri (ylempi AMK)

text: Insinööri (ylempi AMK) (engl. "Master of Engineering, M. Eng.") on yksi- tai kaksivuotinen ylempi ammattikorkeakoulututkinto. Pääsyvaatimuksena insinöörin ylempään AMK-koulutukseen on insinöörin AMK-tutkinto tai muu soveltuva korkeakoulututkinto sekä kolme vuotta valmistumisen jälkeistä työkokemusta ja harjoitustehtävä joka pisteytetään.. Tutkinto on laajuudeltaan pohjatutkinnosta riippuen 60–90 opintopistettä (yhteensä 300 opintopistettä).


title: Insinööri (ylempi AMK)

text: Joissakin suomalaisissa ammattikorkeakouluissa on myös englanninkielisiä insinöörin ylemmän ammattikorkeakoulun koulutusohjelmia.. Insinööri (ylempi AMK) -tutkinnon englanninkielinen käännös on virallisesti Master of Engineering eli lyhennettynä MEng. Englanninkielinen nimitys eroaa DI-tutkinnosta, joka käännetään virallisesti Master of Science (Technology).


title: Insinööri (ylempi AMK)

text: Insinöörin ylemmän AMK-tutkinto vastaa Bolognan prosessin pyrkimykseen synnyttää yhteinen eurooppalainen korkeakoulutusalue vuoteen 2010 mennessä. Bolognan prosessissa pyritään muun muassa yhdenmukaisiin tutkintorakenteisiin. Tutkintorakenne on kaksisyklinen. Ensimmäisen syklin tutkinto on kolmi-nelivuotinen bachelor-tason tutkinto. Toisen syklin tutkintoja ovat maisterin tutkinnot ja ylemmät ammattikorkeakoulututkinnot.


title: Insinööri (ylempi AMK)

text: Ammattikorkeakoulutuksen työelämälähtöisyys korostuu myös ylemmissä ammattikorkeakoulututkinnoissa, joihin osallistujilla on vähintään kolmen vuoden työkokemus tutkinnon suorittamisen jälkeen. Ylempi AMK-tutkinto antaa valmiudet erityistä asiantuntemusta vaativiin työelämän kehittämistehtäviin. Ylemmän AMK-tutkinnon tavoitteena ei ole yliopistotutkintojen tavoin valmentaa tutkimustyöhön tai tieteellisiin jatko-opintoihin.


title: Insinööri (ylempi AMK)

text: Insinöörin ylemmän AMK-jatkotutkinton suorittanut kykenee perusinsinööriosaamisen lisäksi vastaamaan muun muassa seuraaviin haasteisiin:


title: Insinööri (ylempi AMK)

text: Alla olevat ylemmän AMK:n (insinööri) ja englanninkielisen University of Applied Sciences (Master of Engineering) -tutkinnot ovat laajuudeltaan 60 opintopistettä.


title: Franz Kline

text: Franz Kline (23. toukokuuta 1910 Wilkes-Barre, Pennsylvania – 13. toukokuuta 1962 New York City) oli yhdysvaltalainen taidemaalari. Hänet liitetään 1940- ja 1950-luvun abstrakteiksi ekspressionisteiksi kutsuttuun taiteilijaryhmään, joka vaikutti New Yorkin ympäristössä. Klinen maalaukset on tehty toisistaan selvästi erottuvilla harmaalla, mustalla ja valkealla värillä voimakkain vedoin.


title: Friedrich Maximilian von Klinger

text: Friedrich Maximilian von Klinger (17. helmikuuta 1752 Frankfurt – 25. helmikuuta 1831 Dorpat (nyk. Tartto)) oli saksalainen kirjailija ja upseeri. Hänen tunnetuin teoksensa on näytelmä "Sturm und Drang" (1776), joka on antanut nimen saksalaiselle esiromanttiselle liikkeelle.


title: Friedrich Maximilian von Klinger

text: Von Klinger liittyi Itävallan armeijaan vuonna 1778 ja osallistui Baijerin kruununperimyssotaan. Vuonna 1780 hän matkusti Pietariin, jossa hänestä tuli Venäjän armeijan upseeri. Suurruhtinas Paavali aateloi hänet ja Klinger seurasi Paavalia matkoilla Italiaan ja Ranskaan. Vuonna 1785 hänestä tehtiin kadettijoukkojen päällikkö ja naituaan keisarinna Katariinan tyttären, hän pääsi ritariakatemiaan vuonna 1799. Keisari Aleksanteri nimitti hänet Dorpatin yliopiston kuraattoriksi vuonna 1803 ja hän oli virassa aina vuoteen 1817. Vuonna 1811 hänestä tuli luutnanttikenraali.


title: Monika

text: Monika, eri kielissä myös Monica ja Moonika, on naisen etunimi. Nimen varsinaista merkitystä ei tiedetä, mutta se on todennäköisesti pohjoisafrikkalaista tai foinikalaista alkuperää. Kristityissä maissa nimen on tehnyt suosituksi Augustinuksen äiti Pyhä Monica, joka sai poikansa kääntymään kristinuskoon.


title: Monika

text: Suomessa nimi Monika on kesäkuuhun 2017 mennessä annettu noin 2 810, Moonika 221 ja Monica 3 748 henkilölle. Näitä nimimuotoja ei ole suomenkielisessä kalenterissa, mutta suomenruotsalaisen kalenterin mukaan Monikan nimipäivä on 15. kesäkuuta.


title: Juna (elokuva)

text: Juna ("The Train") on yhdysvaltalais-ranskalais-italialainen sotaelokuva vuodelta 1964. Elokuva perustuu Rose Vallandin kirjaan "Le front de l’art", ja tapahtumat sijoittuvat toiseen maailmansotaan. Käsikirjoituksen laativat Franklin Coen ja Frank Davis, ja elokuvan ohjasi John Frankenheimer. Pääosissa nähdään Burt Lancaster, Paul Scofield ja Jeanne Moreau.


title: Juna (elokuva)

text: "Juna" oli vuonna 1965 Oscar-palkintoehdokkaana parhaasta alkuperäiskäsikirjoituksesta. Elokuva oli samana vuonna myös BAFTA-ehdokkaana parhaan elokuvan kategoriassa.


title: Juna (elokuva)

text: "The New York Timesin" kriitikot valitsivat "Junan" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Saanich

text: Saanich on kunta Vancouverinsaarella Kanadan Brittiläisessä Kolumbiassa. Kunnassa asuu noin 108 000 ihmistä (2006), joista suurin osa käy töissä läheisessä Victorian kaupungissa.


title: Saanich

text: Saanichin pinta-ala on 103 km², joten se on Victorian suurin esikaupunki. Kunnan pinta-alasta on puolet maaseutua ja puolet taajamaa, ja sen alueella on 335 hehtaaria järviä ja 36 kilometriä merenrantaa. Seutu on mäkistä ja vaihtelevaa, ja jääkaudet ovat jättäneet sen kallioperään runsaasti jälkiä.


title: Saanich

text: Saanich on tärkeä liikenteen solmukohta, sillä Trans-Canada Highway ja Pat Bay Highway yhtyvät sen alueella ennen saapumistaan Victoriaan.


title: Tieto (elokuva)

text: Tieto (engl. "Knowing") on 2009 valmistunut tieteiselokuva, jonka ohjasi Alex Proyas. Pääosaa esittää Nicolas Cage. Hanketta tarjottiin aluksi useille Columbia Picturesin ohjaajille, mutta lopulta oikeudet kaupattiin Escape Artists -yhtiölle. Rahoittajaksi ryhtyi Summit Entertainment. "Tieto" filmattiin Australian Melbournessa, joka sai esittää elokuvan Bostonia. Elokuva julkaistiin 20. maaliskuuta 2009 Pohjois-Amerikassa. DVD- ja Blu-ray-versiot julkaistiin 7. heinäkuuta 2009.


title: Jari Kujala

text: Jari Kujala (s. 1969 Kittilä) on suomalainen harmonikansoittaja, joka toimii muun muassa Jupiter-yhtyeen keulakuvana. Kujala osallistui vuonna 2002 Kultainen Harmonikka -kilpailuun sijoittuen toiseksi. Hän hävisi Elias Ukkoselle yhdellä pisteellä. Kujala esiintyy Lapin Tunturikeskuksien esiintymislavoilla muun muassa Eero Maggan, Kauko Simosen sekä Helena-vaimonsa kanssa. Muita säestettäviä ovat olleet muun muassa Oiva Suutari, Kari Piironen, Eino Grön, Eija-Sinikka, Oiva Kaltiokumpu, Sari Matala.


title: Jari Kujala

text: Jari Kujalalta on ilmestynyt kolme CD-levyä.


title: Jari Kujala

text: ’’Talvinen Aamu’’ on instrumentaalilevy, joka ilmestyi vuonna 2004; Kujala soitti levyn nimikkokappaleen vuonna 2002 Kultainen Harmonikka -kilpailussa sijoittuen toiseksi. Levy on äänitetty Seppo Leinon studiossa. Levyllä soittavat Jartsa Karvonen, Taisto Weslin, Raimo Holappa sekä Juha Salmivuori. Jarin oma sävellys Polkka Mialle ja Henrille löytyy myös levyltä.


title: Jari Kujala

text: Vuonna 2008 ilmestyi iskelmälevy ’’Kosketin Taivasta’’, jossa laulusolistina debytoi Kujalan vaimo Helena. Hän kiertää miehensä ja Jupiter-orkesterin kanssa tanssilavoilla ja pienemmillä tanssipaikoilla.


title: Jari Kujala

text: Kaikki 12 kappaleet on sovittanut Erkki Friman joka on myös viiden laulun säveltäjä. Muita tekijöitä ovat Jukka Koivisto, Jorma Toiviainen, Vexi Salmi, Heikki Kesti, Marja Kärki, Aappo I. Piippo, Seppo ja Ulla Leino. Ainoastaan Oiva Suutarin sanoittama ja säveltämä Kaunis katse on levytetty aikaisemmin. Vivahdetta tuovat myös komppiryhmässä soittavat maan eturivin muusikot Jari Puhakka, Miri Miettinen, Jari Nieminen, Harri Rantanen, Jouko Nyqvist sekä taustalaulut Sini Heinilä, Marika Tuhkala ja Pekka Kuorikoski.


title: Jari Kujala

text: Kujalan kolmas levy ilmestyi vuonna 2012. Levyllä on 10 kappaletta, kaikki Vilho Vuomajärven sävellyksiä. Sovitukset on tehnyt Erkki Friman. Levy on kunnianosoitus Vilho Vuomajärvelle.


title: Jari Kujala

text: Muusikko, säveltäjä, sanoittaja Vilho Vuomajärvi Kittilästä sävelsi lähes 500 teosta. Hän opetti mm. hanurin, kitaran ja rumpujen soitantaa muusikoille sekä musiikin teoriaa, sovitusta, nuottien lukua ja kirjoitusta nuoremmille sekä vanhemmille musiikin harrastajille. Vilhon ensimmäiset sävellykset syntyivät jo ennen sotia esim. "Hammassärky" on kyseisiltä ajoilta.


title: Jari Kujala

text: Vuonna 2013 valmistui Kujalan oma äänitys-studio. Siellä hän keikkailun ohessa viettää aikaa enemmän ja enemmän tehden levyjä orkesteri-, mutta myös karaoketaustoille. Konsultointiapua Jari sai kokeneilta studio-osaajilta, muun muassa Jukka Linnalalta, Arto Kiimalaiselta sekä suurelta ”oppi-isältään” Seppo Leinolta.


title: Jari Kujala

text: Kuvia äänitysstudiosta:


title: Jari Kujala

text: Kujala asuu Kittilän Tepsassa Helena-vaimonsa sekä lapsiensa Mian sekä Henrin kanssa.


title: Juan José Gerardi Conedera

text: Juan José Gerardi Conedera (27. joulukuuta 1922 – 26. huhtikuuta 1998) oli guatemalalainen katolisen kirkon pappi ja ihmisoikeusaktivisti. Hän sai vihkimyksensä papiksi 21. joulukuuta 1946 ja piispaksi 30. heinäkuuta 1967. Hän toimi Verapazin piispana (1967–1974), Santa Cruz del Quichén piispana (1974–1984), Guatemalan apulaispiispana (1984–1998) ja Guardialfieran titulaaripiispana (1984–1998).


title: Juan José Gerardi Conedera

text: Gerardi Conedera murhattiin Guatemalan kaupungissa vuonna 1998. Teon motiiviksi arveltiin heti piispan aktivismia. Piispa oli kerännyt raportin sisällissodan aikaisista ihmisoikeusrikkomuksista. Lopulta kolme sotilasta tuomittiin murhasta 30 vuoden vankeusrangaistuksiin ja yksi pappi avunannosta 20 vuoden vankeuteen.


title: Demba Ba

text: Demba Ba (s. 25. toukokuuta 1985 Sèvres, Ranska) on ranskalais-senegalilainen jalkapalloilija. Ba on syntynyt Ranskassa, mutta hänellä on myös Senegalin kansalaisuus ja hän on edustanut Senegalin maajoukkuetta vuodesta 2007 lähtien. Ba edusti kaudella 2014–2015 turkkilaista Beşiktaşia ja siirtyi kaudeksi 2015–2016 Kiinan Shanghaihin, jossa edustaa Shanghai Greenland Shenhua-joukkuetta.


title: Demba Ba

text: Ban ensimmäinen ammattilaisseura oli ranskalainen FC Rouen, josta hän siirtyi belgialaiseen R.E. Mouscroniin 2006. Muscronissa Demba Ba pelasi erinomaisesti, ja elokuussa 2007 hän siirtyi Saksan Bundesliigan TSG 1899 Hoffenheimin joukkueeseen. Ba teki joukkueessa lopullisen läpimurtonsa. Hän auttoi ensin Hoffenheimia nousemaan Bundesliigaan ja kaudella 2008–2009 teki 14 maalia Hoffenheimin sijoittuessa seitsemänneksi.


title: Demba Ba

text: Tammikuussa 2011 hän siirtyi Englannin Valioliigassa pelaavaan West Ham Unitediin kolmen vuoden sopimuksella. Hän teki ensimmäiset maalinsa West Hamille 12. helmikuuta West Bromwich Albionia vastaan pelatussa ottelussa, joka päättyi 3–3-tasapeliin. West Ham putosi kauden päätteeksi ja kesällä 2011 Ba siirtyi Newcastle Unitediin.


title: Demba Ba

text: Tammikuussa 2013 englantilainen jalkapalloseura Chelsea FC ja senegalilaishyökkääjä solmivat kolmen ja puolen vuoden sopimuksen. Ban sopimukseen sisältyi ulosostopykälä, jonka Chelsea päätti hyödyntää.


title: Demba Ba

text: Ba debytoi Senegalin maajoukkueessa 2007. Hän on pelannut 12 maaottelua, joissa hän on tehnyt viisi maalia.


title: Izu

text: Izu voi tarkoittaa:


title: Kuoleman kukkula

text: Kuoleman kukkula () on yhdysvaltalainen, Korean sodan Pork Chop Hillin taisteluun sijoittuva sotaelokuva vuodelta 1959. Elokuvan ohjasi pääosan esittäjä Gregory Peckin toiveesta Lewis Milestone, joka oli tehnyt vaikutuksen tähän Länsirintamalta ei mitään uutta -elokuvan ohjauksellaan. Kuoleman kukkulan käsikirjoituksesta vastasi James R. Webb, joka sovitti prikaatikenraali S. L. A. Marshallin 1953 julkaistun "Pork Chop Hill: The American Fighting Man in Action" -kirjan elokuvaksi. Pääosissa nähdään Gregory Peck, Woody Strode, Martin Landau, George Peppard ja Rip Torn.


title: Hiroshi Ogawa

text: Hiroshi Ogawa (; s. 2. huhtikuuta 1962) on japanilainen entinen baseballsyöttäjä ja murhaaja. Hän pelasi ammattilaisena Chiba Lotte Marines -seurassa vuosina 1985–1992 ja toimi sen jälkeen apulaisvalmentajana vuoteen 1999.


title: Hiroshi Ogawa

text: Pahoin velkaantunut Hiroshi meni palvelemansa yhtiön puheenjohtajan kotiin ja pyysi puheenjohtajan taloudenhoitajalta lainaksi rahaa. Kun taloudenhoitaja kieltäytyi, Hiroshi tönäisi tätä niin, että tämä kaatui ja menetti tajuntansa. Hiroshi varasti rahat, otti taloudenhoitajan autoon ja ajoi järvelle, johon heitti taloudenhoitajan.


title: Hiroshi Ogawa

text: Hiroshi tuomittiin rikoksestaan elinkautiseen vankeuteen vuonna 2005. Rikos tapahtui Saitaman prefektuurissa.


title: Turun taiteilijaseura

text: Turun Taiteilijaseura, Konstnärsgillet i Åbo, Turku Artists' Association on Turun alueen ammattikuvataiteilijoiden yhdistys. Galleria Å on Turun Taiteilijaseuran ylläpitämä galleria, joka sijaitsee Kaskenmäessä Turun keskustassa.


title: Turun taiteilijaseura

text: Turun Taiteilijaseura perustettiin 23.4.1924. Pyrkimyksenä oli lähentää eri taiteenalojen edustajia toisiinsa. Kuusi vuotta myöhemmin seuraan kuului jo 200 jäsentä. Seura oli avoin kaikkien taiteiden harjoittajille ja taiteiden ystäville. Siihen kuului kirjailijoita, näyttelijöitä, opettajia, kriitikkoja ja kuvataiteilijoita. Kuvataiteilijat olivat hallituksessa enemmistönä vaikka jäseninä he olivat vähemmistönä. Näyttelyt kuuluivat alusta alkaen seuran toimintaan.


title: Turun taiteilijaseura

text: Taiteilijaseuran 10-vuotisnäyttelyn jälkeen 10.11.1933 muutamat nuoret kuvataiteilijat kaappasivat vallan hallituksessa, jolloin vanhemmat taiteilijat erosivat ja perustivat heti seuraavana päivänä oman ryhmän Pro Arten. Juhlanäyttelyn toimikuntaa ja jyryä oli epäilty epäoikeudenmukaisuuksista. Eripura kuitenkin hälveni ja 15. vuosinäyttelyssä proartelaiset olivat jälleen mukana Turun Taiteilijaseurassa. Jäsenmäärän kasvettua 1953–54 seurassa oli jo 745 jäsentä. Taiteilijaseuran 35-juhlavuoden kynnyksellä vaadittiin seuran nimen muuttamista.


title: Turun taiteilijaseura

text: Vuonna 1959 Turun Taiteilijaseuran toiminnan hiivuttua pikkuhiljaa kuvataiteilijat erosivat seurasta ja perustivat oman yhdistyksen Turun Kuvataiteilijat ry:n. Seuraavana vuonna 1960 vielä 14 taiteilijaa erosi siitäkin ja perusti oman ryhmän Arte ry:n.


title: Turun taiteilijaseura

text: Koska Turun Kuvataiteilijat ry:n toiminta ei poikennut oleellisesti Turun Taiteilijaseuran toiminnasta, muutettiin nimi jälleen Turun Taiteilijaseuraksi 1964–1965.


title: Turun taiteilijaseura

text: Turun Taiteilijaseuran ylläpitämä Galleria Å perustettiin vuonna 2010 entisen Ama Galleria tiloihin. Galleriassa on neljän viikon välein vaihtuvia näyttelyitä. Galleria Å sijaitsee Turun keskustassa osoitteessa Kaskenkatu 1, 20700 Turku. Aukioloajat: ti-pe 12-18, la-su 12-16. Aiemmin Turun Taiteilijaseura ylläpiti Galleria Justia Vanhalla Suurtorilla.


title: Kun aseet vaikenevat

text: Kun aseet vaikenevat ("When Trumpets Fade") on yhdysvaltalainen, HBO:n tuottama televisioelokuva vuodelta 1998. Elokuva sijoittuu toisen maailmansodan loppuvaiheiden Hurtgenin metsän taisteluun. Elokuvan ohjasi John Irvin ja käsikirjoituksesta vastasi W. W. Vought. Pääosissa nähdään muun muassa Ron Eldard, Zak Orth, Timothy Olyphant, Dwight Yoakam ja Jeffrey Donovan.


title: Tykkivene Jangtse-joella

text: Tykkivene Jangtse-joella ("The Sand Pebbles") on yhdysvaltalainen elokuva vuodelta 1966. Se sijoittuu vuoteen 1926, Kiinan Jangtse-joella partioivalle tykkivene "USS San Pablolle". Elokuvan on ohjannut Robert Wise ja käsikirjoituksen laati Robert Anderson Richard McKennan romaanin "The Sand Pebbles" (1962, suom. "Tykkilaiva San Pablo", Gummerus 1964) pohjalta. McKenna oli itse palvellut Jangtse-joella tykkiveneessä vuonna 1936.


title: Tykkivene Jangtse-joella

text: Elokuvan pääosissa nähdään Steve McQueen, Richard Attenborough, Richard Crenna, Mako ja Candice Bergen.


title: Tykkivene Jangtse-joella

text: Tykkivene Jangtse-joella sai vuonna 1967 jopa kahdeksan Oscar-palkintoehdokkuutta. Kahdeksasta Golden Globe -palkintoehdokkuudesta tuli yksi voitto, kun Richard Attenborough palkittiin parhaasta miessivuosasta.


title: Tykkivene Jangtse-joella

text: Kiinan sisällissodan aikaan 1920-luvulla Yhdysvaltojen tykkivene on mukana turvaamassa länsimaisten etuja Tšiang Kai-šekin joukkoja tukien Maon kommunistien uhan alla. Uusi konemestari Holman (McQueen) haluaisi vain huolehtia aluksen tekniikasta ja jättää politiikan toisille. Sodan kiihtyessä tykkiveneestä tulee kuitenkin pelinappula valtapolitiikassa, ja myös Holmanin on valittava puolensa.


title: Tykkivene Jangtse-joella

text: Tarina on nähty myös allegoriana elokuvan ensi-illan aikoihin laajentumassa olleesta Vietnamin sodasta: amerikkalaisista vieraassa maassa ja heille vieraana näyttäytyvässä sodassa.


title: Tykkivene Jangtse-joella

text: "Video-oppaassa" vuodelta 1994 Kari Hintikka kutsuu elokuvaa pitkäksi mutta toimivaksi sekoitukseksi seikkailua, romantiikkaa ja imperialismia ja antaa sille kolme tähteä viidestä, mikä vastaa sanallista arviota ”hyvä”.


title: Helsingin Taiteilijaseura

text:
Helsingin Taiteilijaseura perustettiin 1967 ajamaan helsinkiläisten kuvataiteilijoiden etuja ja asemaa sekä lisäämään taiteen tuntemusta. Taiteilijaseura järjestää näyttelyitä Galleria Katariinassa Helsingin keskustassa ja Suomenlinnan Rantakasarmissa. Seuran jäsenten näyttelyitä on lisäksi Malmitalon galleriassa. Seuran taidelainaamo sijaitsee Rikhardinkadun kirjaston alakerrassa.
Seura ylläpitää lasten ja nuorten kuvataidekoulua Kaapelitehtaalla ja kurssikeskusta aikuisille.
Se julkaisee myös valtakunnallista Galleriaopasta, joka ilmestyy kaksi kertaa vuodessa.


title: Oswald Lutz

text: Oswald Lutz (6. marraskuuta 1876 Öhringen – 26. helmikuuta 1944 München) oli saksalainen panssarijoukkojen kenraali, jolla oli merkittävä osuus natsi-Saksan panssariaseen ja panssarisodankäynnin kehittämisessä.


title: Oswald Lutz

text: Lutz värväytyi kadetiksi 1. baijerilaiseen rautatiepioneeripataljoonaan 1894. Helmikuussa kaksi vuotta myöhemmin Lutz ylennettiin vänrikiksi samaan yksikköön. Hän osallistui ensimmäiseen maailmansotaan, jonka aikana hänelle myönnettiin 1. ja 2. luokan rautaristit. Sodan jälkeen Lutz jäi Weimarin tasavallan armeijan Reichswehrin palvelukseen. Vuonna 1923 hänet ylennettiin everstiluutnantiksi.


title: Oswald Lutz

text: Kenraalikuntaan hän nousi 1. huhtikuuta 1931, jolloin hänet nimitettiin sotaministeriön alaiseksi kuljetusjoukkojen tarkastajaksi. Saman vuoden lokakuussa hän nimitti esikuntapäällikökseen everstiluutnantti Heinz Guderianin, johon Lutz oli tutustunut jo aiemmin vuonna 1922, kun hän johti 7. baijerilaista moottorikuljetuspataljoonaa. Guderian oli tuolloin palvellut hänen alaisenaan samassa yksikössä. Lutz oli Guderianin oppi-isä mobilisoidun sodankäynnin luomisessa. He olivat molemmat olleet jo pitkään innostuneita nykyaikaisen panssariaseen kehittämisestä, ainakin teoriassa, sillä panssarivaunut oli kielletty Saksalta Versailles’n rauhansopimuksessa. Lutz kokosi ympärilleen mieleisensä esikunnan. Niin ikään panssareista kiinnostunut tammikuussa 1932 majuri Walter Nehring liittyi heihin. Muita esikunnan jäseniä olivat Werner Kempf, Walter Chales de Beaulieu ja Walter von Hünersdorff.


title: Oswald Lutz

text: Vuosina 1931–1932 Lutz järjesti joukon suuria sotaharjoituksia, joissa panssareina toimivat vanerilevyillä päällystetyt autot. Harjoituksista kerättyjä kokemuksia hän käytti teoksen "Taistelu ja johtaminen" kirjoittamiseen. Hän lähetti kopion kirjasta mm. kenraali Walther von Brauchitschille.


title: Oswald Lutz

text: Saksan kansallissosialistisen työväenpuolueen valtaannousun yhteydessä Oswald Lutz sai ylennyksen kenraaliluutnantiksi 1. helmikuuta 1933. Virka pysyi samana heinäkuuhun 1934 saakka, jolloin se muuttui nimellisesti autokuljetusjoukkojen tarkastajaksi. Lutzin tehtävään kuului panssarivoimien salaisen kehittämisen valvominen, sekä myös armeijan osittainen motorisointi. Hänen esikuntansa saattoi ruveta toteuttamaan hautomiaan ideoita käytännössä. Uusi natsihallinto alkoi kehittämään panssariasetta entistä tehokkaammin, aluksi salassa ja myöhemmin Versaillesin sopimuksen purkamisen jälkeen avoimesti.


title: Oswald Lutz

text: 1. huhtikuuta 1935 Lutz ylennettiin panssarijoukkojen kenraaliksi. Lutz pysyi virassaan helmikuun loppuun 1938, jolloin hän jäi eläkkeelle. Saksan hyökättyä Neuvostoliittoon vuonna 1941 hänet kutsuttiin väliaikaisesti takaisin palvelukseen ja hän toimi yhteysupseerina Transnistriassa. Komennus kesti pari kuukautta, jonka jälkeen hän jäi pysyvästi reserviin. Lutz kuoli helmikuussa 1944.


title: Let’s Get It Up

text: Let's Get It Up on australialaisen AC/DC -yhtyeen kappale, joka julkaistiin marraskuussa 1981 "For Those About to Rock (We Salute You)" -albumilla. Hieman myöhemmin, helmikuussa 1982, kappale julkaistiin myös singlenä.


title: Let’s Get It Up

text: Singlen b-puolella oli liveversio "Back in Black" -kappaleesta. 12" -versiolle sisältyy myös liveversio kappaleesta "T.N.T.".


title: Madagaskarinmedestäjä

text: Madagaskarinmedestäjä ("Cinnyris sovimanga") on Madagaskarilla ja osassa Seychellien saaristoa elävä medestäjiin kuuluva varpuslintu.


title: Madagaskarinmedestäjä

text: Kooltaan madagaskarinmedestäjä on noin 10 cm. Koiraan pää, selkä ja kurkku ovat väriltään metallinhohtoisen vihreät. Siivet ovat mustat. Rinta on koiraalla kiiltävän sininen. Rinnassa on punainen poikittaisraita, joka erottaa rinnan keltaisesta vatsasta. Lajin koiras vaihtaa höyhenpukunsa vaatimattomampaan huhti-toukokuussa. Madagaskarinmedestäjänaaraan pää on harmahtava. Muuten naaras on väritykseltään ruskea yläosiltaan. Kurkku on vaalean rusehtava ja vatsa kellertävä. Kurkussa ja vatsassa on ruskeita täpliä. Nuoret koiraat muistuttavat naaraita, mutta ovat niitä tummempia. Lajin nokka on pitkä ja alaspäin kaartuva.


title: Madagaskarinmedestäjä

text: Madagaskarinmedestäjää tavataan Madagaskarilla, Seychelleille kuuluvan Aldabran saariryhmän saarilla ja Ranskalle kuuluvilla Gloriososaarilla. Gloriososaarilla ja Aldabrassa laji on madgaskarinrillin ("Zosterops maderaspatanus") ohella yleisin maalintu. Lajin elinympäristöä ovat kaikki saarien alkuperäiset metsätyypit sekä puutarhat ja puistot merenpinnan tasalta korkealle vuoristoon asti. Lintu tulee toimeen myös ihmisen muokkaamissa metsäympäristöissä.


title: Madagaskarinmedestäjä

text: Madagaskarinmedestäjä käyttää pitkää ja kaarevaa nokkaansa meden imemiseen. Lisäksi laji käyttää ravintonaan hyönteisiä ja hämähäkkejä. Pesimäkausi kestää elokuusta huhtikuuhun. Naaras rakentaa roikkuvan pesän ruohoista ja kasvikuiduista. Naaras munii kaksi valkeahkoa punapilkullista munaa, jotka se hautoo yksin. Naaraalla on myös koirasta suurempi rooli poikasten ruokinnassa.


title: Lina

text: Lina on monissa maissa esiintyvä naisen etunimi.


title: Lina

text: Lina on alun perin lempinimi, joka on johdettu -lina-päätteisistä nimistä, kuten Wilhelmina, Paulina ja Karolina. On esitetty myös että se voisi olla latinalaisen miehennimen Linus naispuolinen vastine. Suomessa nimi esiintyy myös muodossa Liina. Suomenruotsalaisessa almanakassa Linan nimipäivä on 22. kesäkuuta samoin kuin Liinan suomalaisessa almanakassa. Nimipäivä on sama kuin Pauliinan.


title: Lina

text: Suomessa nimi Lina oli kesäkuuhun 2016 mennessä annettu 1276 henkilölle..


title: Lina

text: Nimi Lina on annettu myös asteroidille, 468 Lina.


title: Kristin Scott Thomas

text: Dame Kristin Ann Scott Thomas, DBE (s. 24. toukokuuta 1960 Redruth, Cornwall, Englanti, Britannia) on englantilainen näyttelijä. Häntä pidetään yhtenä lahjakkaimmista brittiläisistä näyttelijöistä.


title: Kristin Scott Thomas

text: Vuonna 1983 uransa aloittanut Scott Thomas on työskennellyt niin elokuvissa, teatterissa kuin televisiossakin. Kaksikielisenä hän on näytellyt sekä englannin- että ranskankielisiä rooleja. Hänet palkittiin parhaan naissivuosan Baftalla roolisuorituksestaan elokuvassa "Neljät häät ja yhdet hautajaiset" (1994). Hän oli ehdolla parhaan naispääosan Oscarin saajaksi roolisuorituksestaan elokuvassa "Englantilainen potilas" (1996). Työstään teatterissa hän on ollut ehdolla viisi kertaa parhaan naispääosan Olivierin saajaksi. Hänet palkittiin kyseisellä palkinnolla roolisuorituksestaan Anton Tšehovin näytelmässä "Lokki" (2007).


title: Kristin Scott Thomas

text: Scott Thomas aateloitiin Dameksi vuonna 2015, jolloin hän sai Brittiläisen imperiumin ritarikunnan ritarikomentajan arvonimen (DBE). Hänelle on myönnetty myös Ranskan ansioritarikunta Kunnialegioonan upseerin arvonimi.


title: Kristin Scott Thomas

text: Kristin Ann Scott Thomas syntyi englantilaisessa Redruthin kaupungissa Cornwallin kreivikunnassa 24. toukokuuta vuonna 1960. Hänen isänsä oli Britannian laivaston ilmavoimien lentäjä, komentajakapteeni Simon Scott Thomas ja äitinsä Deborah (o.s. Hurlbatt). Hänellä on englantilaisten sukujuuriensa lisäksi myös walesilaisia ja alankomaalaisia sukujuuria. Scott Thomasilla on neljä häntä nuorempaa sisarusta: Serena, Samantha, Benjamin ”Ben” ja velipuoli Matthew, joka syntyi äidin toisesta avioliitosta. Hänen isänsä kuoli lento-onnettomuudessa yöllisen työtehtävän aikana vuonna 1966. Hänen äitinsä avioitui uudelleen, toisen Britannian laivaston ilmavoimien lentäjän, komentajakapteeni Simon Idiensin kanssa. Vuonna 1972 hänen isäpuolensakin kuoli työtehtävän aikana lento-onnettomuudessa.


title: Kristin Scott Thomas

text: Scott Thomas varttui Trentin kylässä Dorsetin kreivikunnassa ja sai katolisen kasvatuksen. Hän kävi yksityiskouluja, Sherbornessa St Antony’s Lewestonia ja Cheltenhamissa Cheltenham Ladies’ Collegea. Koulujen jälkeen hän muutti Lontooseen Hampsteadin kaupunginosaan. Lontoossa hän työskenteli tavaratalossa, kunnes alkoi opiskella draamaa Royal Central School of Speech & Drama -draamakoulussa. Hän lopetti draamakoulun kesken ja lähti 19-vuotiaana au pairiksi Pariisiin vuoden 1980 alussa. Pariisissa hän opiskeli näyttelemistä École nationale supérieure des arts et techniques du théâtre -teatterikoulussa.


title: Kristin Scott Thomas

text: Scott Thomasin ensimmäiset roolit olivat teatterissa ja televisiossa. Hänen ensimmäinen elokuvansa oli Princen ohjaama mustavalkoinen "Under the Cherry Moon" (1986), jossa hän näyttelee rikasta ranskalaisperijätär Mary Sharonia, johon Princen näyttelemä gigolo rakastuu. Hänen läpimurtoroolinsa oli elokuvassa "Kourallinen tomua" (1988), joka perustuu Evelyn Waughin samannimiseen romaaniin vuodelta 1934. Elokuvassa hän näyttelee aristokraattista Brenda Lastia, kyllästynyttä vaimoa, joka hakee jännitystä elämäänsä syrjähypystä. Vuonna 1988 hän näytteli myös Anthony Hopkinsin kanssa CBS:n televisioelokuvassa "Kymmenes mies", joka perustuu Graham Greenen samannimiseen romaaniin vuodelta 1985.


title: Kristin Scott Thomas

text: Vuonna 1992 Scott Thomas näytteli englantilaisvaimo Fiona Dobsonia Roman Polańskin ohjaamassa elokuvassa "Katkera kuu" yhdessä Hugh Grantin, Emmanuelle Seignerin ja Peter Coyoten kanssa. Seuraavana vuonna hän näytteli nimiroolia kuusiosaisessa minisarjassa "Sisar Gabriel", jossa hänen näyttelemänsä katolisen kirkon nunna lähtee väliaikaisesti luostarista auttamaan perhettään.


title: Kristin Scott Thomas

text: Vuonna 1994 Scott Thomas näytteli hienostelevaa Fionaa Mike Newellin ohjaamassa elokuvassa "Neljät häät ja yhdet hautajaiset", jonka pääosissa ovat Hugh Grant ja Andie MacDowell. Pienellä budjetilla tehty brittielokuva oli sekä arvostelu- että lipputulomenestys, ja Scott Thomas palkittiin roolisuorituksestaan parhaan naissivuosan Baftalla. Samana vuonna hän näytteli unkarilaissyntyistä aristokraatti Marie-Thérèse Von Debretsy Dumitriuta Lucian Pintilien käsikirjoittamassa ja ohjaamassa, lähinnä romaniankielisessä ranskalais-romanialaisessa elokuvassa "Un été inoubliable", joka sijoittuu vuoden 1925 Romaniaan. Hän ei rooliaan varten opiskellut romanian kieltä vaan opetteli foneettisesti vuorosanansa ulkoa. Hän on kertonut "Un été inoubliablen" olevan yksi hänen elokuvistaan, joista hän on eniten ylpeä. Vuonna 1995 hän näytteli lady Anne Nevilleä kriitikoiden kehumassa elokuvassa "Richard III", jossa näyttelevät myös muun muassa Ian McKellen, Robert Downey Jr. ja Maggie Smith. Elokuva on modernisoitu versio William Shakespearen näytelmästä "Rikhard III", jonka 1480-luvulle sijoittuva tarina on siirretty elokuvassa 1930-luvulle.


title: Kristin Scott Thomas

text: Scott Thomas näyttelee IMF-agentti Sarah Daviesia Brian De Palman ohjaamassa ja Tom Cruisen tähdittämässä elokuvassa "Vaarallinen tehtävä", joka sai ensi-iltansa vuonna 1996 ja perustuu vuosina 1966–1973 esitettyyn samannimiseen televisiosarjaan. Scott Thomas sanoi roolistaan: ”Kuolen [käsikirjoituksen] sivulla 25. Mutta kuolen Tom Cruisen käsivarsille, joten se on sen arvoista.” Vuonna 1996 hän näytteli myös Anthony Minghellan ohjaamassa elokuvassa "Englantilainen potilas", joka perustuu Michael Ondaatjen palkittuun samannimiseen romaaniin vuodelta 1992. Toiseen maailmansotaan sijoittuvassa, takaumina etenevässä sotadraamassa Scott Thomas näyttelee aviollista Katharine Cliftonia, joka aloittaa kohtalokkaan rakkaussuhteen aviomiehensä kollegan, unkarilaisen arkeologikreivi László de Almásyn (Ralph Fiennes) kanssa. Kriitikoiden ylistämä elokuva palkittiin yhdeksällä Oscarilla ja se tuotti maailmanlaajuisesti 232 miljoonan dollarin lipputulot. Scott Thomas oli ehdolla roolisuorituksestaan parhaan naispääosan Oscarin, Golden Globen, Baftan ja Screen Actors Guildin saajaksi. Hänestä ja Ralph Fiennesistä tuli elokuvan kuvausten aikana hyvät ystävät, ja he jatkoivat yhteistyötään "Chromophobia"- ja "The Invisible Woman – kielletty rakkaus" -elokuvissa (2005 ja 2013).


title: Kristin Scott Thomas

text: 1990-luvun lopulla Scott Thomas näytteli työnarkomaaniäiti Annie MacLeania Robert Redfordin ohjaamassa elokuvassa "Hevoskuiskaaja" (1998), joka perustuu Nicholas Evansin samannimiseen menestysromaaniin vuodelta 1995, ja lento-onnettomuudessa aviomiehensä menettänyttä kongressiedustajaa Kay Chandleria Sydney Pollackin ohjaamassa elokuvassa "Oikukkaat sydämet" (1999), jossa hänellä on vastanäyttelijänään Harrison Ford.


title: Kristin Scott Thomas

text: Scott Thomas toimi vuoden 2000 Cannesin elokuvajuhlien pääkilpailun tuomariston jäsenenä. Hän on toiminut myös Cannesin elokuvajuhlien juontajana vuosina 1999 ja 2010. Vuonna 2001 hän näytteli hankalaa lady Sylvia McCordlea Robert Altmanin ohjaamassa elokuvassa "Gosford Park", jossa näyttelevät myös muun muassa Maggie Smith, Michael Gambon ja Helen Mirren. Agatha Christie -tyylinen murhamysteeri oli sekä arvostelu- että lipputulomenestys ja se palkittiin parhaan alkuperäisen käsikirjoituksen Oscarilla. Saman vuoden heinäkuussa Scott Thomas palasi teatteriin 15 vuotta kestäneen tauon jälkeen. Hän näytteli Rooman keisariin rakastuvaa Palestiinan juutalaista kuningatarta Jean Racinen murhenäytelmässä "Bérénice", jota esitettiin ranskalaisissa teattereissa aina vuoden 2002 puolelle asti. Hänen roolisuorituksensa Bérénicenä oli kriitikkojen ylistämä.


title: Kristin Scott Thomas

text: Vuonna 2003 Scott Thomas näytteli elegantin viileää ja salamyhkäistä Béatricea elokuvassa "Pieni viilto vain" ja Maria Sergejevna Kulyginaa eli Mašaa maalis-toukokuun ajan Anton Tšehovin näytelmässä "Kolme sisarta", jota esitettiin Lontoossa West Endin Playhouse Theatressa. Hän teki "Kolmessa sisaressa" ensiesiintymisensä West Endillä ja sai roolisuorituksestaan parhaan naispääosan Olivier-ehdokkuuden. Samana vuonna 2003 kuningatar Elisabet II myönsi Scott Thomasille Brittiläisen imperiumin ritarikunnan upseerin (Officer of the Order of the British Empire eli OBE) arvonimen. Seuraavana vuonna hän näytteli Cagliostron kreivitär Joséphine Balsamoa Arsène Lupin -filmatisoinnissa "Arsène Lupin", jossa nimiroolia näyttelee Romain Duris.


title: Kristin Scott Thomas

text: Vuonna 2005 Scott Thomas näytteli Goodfellow’n ongelmaperheestä kertovassa elokuvassa "Mami hoitaa", jossa perheen asiat hoitaa järjestykseen uusi taloudenhoitaja (Maggie Smith). Elokuvassa hän näyttelee kyllästynyttä kirkkoherran (Rowan Atkinson) vaimoa ja perheenäitiä Gloriaa, jolla on salasuhde yhdysvaltalaisen golfopettajansa (Patrick Swayze) kanssa. Samana vuonna 2005 Ranskan hallitus ja tasavallan presidentti Jacques Chirac myönsivät Scott Thomasille ansioritarikunta Kunnialegioonan ritarin (chevalier) arvonimen. Seuraavana vuonna hän näytteli varakasta lesborakastaja Hélène Perkinsiä Guillaume Canet’n ohjaamassa, arvostelumenestyksen saaneessa elokuvassa "Ei sanaakaan", joka perustuu Harlan Cobenin samannimiseen menestysromaaniin vuodelta 2001.


title: Kristin Scott Thomas

text: Vuoden 2007 tammi-maaliskuun ajan Scott Thomas näytteli ikääntyvää näyttelijätär Irina Nikolajevna Arkadinaa Anton Tšehovin kahden sukupolven välistä yhteentörmäystä kuvaavassa näytelmässä "Lokki", jota esitettiin Lontoossa Royal Court Theatressa. "Lokki" oli arvostelu- ja yleisömenestys, ja Scott Thomasin kriitikoiden ylistämä roolisuoritus palkittiin parhaan naispääosan Olivierilla. Vuonna 2008 hän uusi Arkadinan roolinsa Broadwaylla New Yorkissa, jossa näytelmää esitettiin Walter Kerr Theatressa loka-joulukuun ajan. Hän teki "Lokissa" ensiesiintymisensä Broadwaylla, ja hänen roolisuorituksensa oli sielläkin kriitikoiden ylistämä. Vuonna 2007 ensi-iltansa sai Paul Schraderin ohjaama ja käsikirjoittama elokuva "The Walker – seuralainen", jossa Scott Thomas näyttelee seurapiirirouvaa ja senaattorin vaimoa Lynn Lockneria, jonka korkea-arvoinen salarakastaja murhataan.


title: Kristin Scott Thomas

text: Vuonna 2008 Scott Thomas näytteli kirjailija Philippe Claudelin ohjaamassa ja käsikirjoittamassa elokuvassa "Olen aina rakastanut sinua", joka sai kriitikoilta erinomaisen vastaanoton. Claudelin esikoisohjauksessa Scott Thomasin näyttelemä entinen lääkäri Juliette Fontaine vapautuu vankilasta etäisenä ja kylmänä viidentoista vuoden tuomion jälkeen, yrittää sopeutua arkielämään ja löytää jälleen paikkansa yhteiskunnassa. Scott Thomas palkittiin roolisuorituksestaan Euroopan elokuva-akatemian myöntämällä parhaan naispääosan Euroopan elokuvapalkinnolla. Lisäksi hän oli ehdolla parhaan naispääosan Golden Globen, Baftan ja Césarin saajaksi. Samana vuonna hän näytteli myös elokuvassa "Kuningattaren sisar", joka perustuu Philippa Gregoryn romaaniin vuodelta 2001. Elokuvassa hän näyttelee tosielämän Wiltshiren ja Ormondin kreivitär Elizabeth Boleynia, Annan (Natalie Portman) ja Maryn (Scarlett Johansson) äitiä.


title: Kristin Scott Thomas

text: Vuonna 2009 Scott Thomas näytteli muun muassa elokuvissa "Partir – lähtö" ja "Nowhere Boy". "Partir – lähtö" kertoo Scott Thomasin näyttelemästä ranskalaisesta, varakkaasta hienostorouvasta ja lääkärin vaimosta Suzannesta, joka päättää jättää kalliin elämäntyylinsä, rakkaudettoman avioliittonsa, tyhjän ja tylsän yläluokkaisen elämänsä juuri vankilasta vapautuneen rakennusmiehen takia. Hän sai roolisuorituksestaan uransa toisen parhaan naispääosan César-ehdokkuutensa. 1950-luvun lopun ja 1960-luvun alun Liverpooliin sijoittuva "Nowhere Boy" kertoo John Lennonin elämästä ja The Beatles -yhtyeen alkuvaiheista. Elokuvassa Scott Thomas näyttelee Lennonin ankaraa tätiä ja huoltajaa, Mary ”Mimi” Smithiä. Hän sai roolisuorituksestaan parhaan naissivuosan Bafta-ehdokkuuden.


title: Kristin Scott Thomas

text: Vuonna 2010 Scott Thomas näytteli Ludivine Sagnierin kanssa Alain Corneaun viimeiseksi jääneessä ohjaustyössä "Intohimorikoksia". Elokuvassa hän näyttelee menestyvää ja armotonta liikenaista Christine Rivièreä, jonka alainen (Sagnier) saa lopulta nöyryytyksistä, tappioista ja kierosta pelistä tarpeekseen. Samana vuonna Scott Thomas näytteli kahdella eri aikatasolla liikkuvassa elokuvassa "Sarah’s Key", joka perustuu vuonna 2006 ilmestyneeseen menestysromaaniin ja sai hyvin myönteisen vastaanoton niin kriitikoilta kuin yleisöltäkin. Elokuvassa hänen näyttelemänsä yhdysvaltalainen, Pariisissa pitkään asunut toimittaja Julia Jarmond tutkii ranskanjuutalaisten kokoamista keskitysleireille toisen maailmansodan aikana ja törmää tutkimuksissaan juutalaistyttö Sarahin ja tämän veljen tarinaan. Scott Thomas sai roolisuorituksestaan uransa kolmannen parhaan naispääosan César-ehdokkuutensa.


title: Kristin Scott Thomas

text: Vuonna 2011 Scott Thomas näytteli Emmaa Harold Pinterin näytelmässä "Petos", jota esitettiin Lontoossa West Endin Comedy Theatressa kesä-elokuun ajan. "Petos" kulkee ajassa taaksepäin ja kertoo naimisissa olevasta Emmasta, jolla on rakkaussuhde aviomiehensä parhaan ystävän kanssa. Scott Thomas sai roolisuorituksestaan parhaan naispääosan Olivier-ehdokkuuden. Samana vuonna hän näytteli Lasse Hallströmin ohjaamassa elokuvassa "Rakkaudesta, unelmista ja kaloista" vastanäyttelijöinään Ewan McGregor ja Emily Blunt. Vuonna 2007 ilmestyneeseen romaaniin perustuvassa elokuvassa hän näyttelee sanavalmista ja energistä Britannian pääministerin tiedotuspäällikköä, Patricia Maxwellia. Seuraavana vuonna 2012 Scott Thomas näytteli vaikutusvaltaista Virginie Rousset’ia Guy de Maupassantin samannimiseen klassikkoromaaniin perustuvassa elokuvassa "Bel Ami", jossa hänellä on vastanäyttelijöinään Robert Pattinson, Uma Thurman, Christina Ricci ja Colm Meaney. Samana vuonna hän näytteli Jeanne Germainia, äidinkielenopettajan vaimoa ja taidegalleristia, François Ozonin ohjaamassa ja käsikirjoittamassa elokuvassa "Vieras talossa", joka sai kriitikoilta erinomaisen vastaanoton.


title: Kristin Scott Thomas

text: Vuoden 2013 tammi-huhtikuun ajan Scott Thomas näytteli niin Katea kuin Annaakin Harold Pinterin näytelmässä "Silloin ennen", jota esitettiin Lontoossa West Endin Harold Pinter Theatressa. "Silloin ennen" oli kriitikoiden ylistämä ja Scott Thomas sai roolisuorituksistaan parhaan naispääosan Olivier-ehdokkuuden. Vuonna 2013 Scott Thomas näytteli myös Nicolas Winding Refnin ohjaamassa ja käsikirjoittamassa hyvin ristiriitaisen vastaanoton saaneessa elokuvassa "Only God Forgives", jossa hän näyttelee kostotoimia vaativaa Crystal Thompsonia, julmaa ja dominoivaa kansainvälisen huumeimperiumin matriarkkaa ja Ryan Goslingin näyttelemän Julianin äitiä.


title: Kristin Scott Thomas

text: Vuonna 2014 Scott Thomas näytteli elokuvassa "My Old Lady", joka perustuu samannimiseen näytelmään vuodelta 2002. Elokuvassa hän näyttelee naimatonta opettajaa ja iäkkään naisen suojelevaista tytärtä Chloé Girardia. Sekalaisen vastaanoton saaneen elokuvan muissa pääosissa ovat Maggie Smith ja Kevin Kline. Syys-joulukuun ajan vuonna 2014 Scott Thomas näytteli Elektraa Sofokleen samannimisessä kreikkalaisessa tragediassa "Elektra", jota esitettiin Lontoossa Old Vic -teatterissa. "Elektra" kertoo Elektran ja Oresteen kostosta heidän isänsä Agamemnonin surmanneelle äidilleen Klytaimnestralle. Näytelmä oli arvostelumenestys, ja Scott Thomas oli ehdolla kriitikoiden ylistämästä roolisuorituksestaan parhaan naispääosan Olivierin saajaksi.


title: Kristin Scott Thomas

text: Kuningatar Elisabet II aateloi Scott Thomasin Dameksi Buckinghamin palatsissa maaliskuussa 2015, jolloin hän sai Brittiläisen imperiumin ritarikunnan ritarikomentajan (Dame Commander of the Order of the British Empire eli DBE) arvonimen. Saman vuoden Ranskan kansallispäivänä Ranskan tasavallan presidentti François Hollande ylensi Scott Thomasin Kunnialegioonan ritarin arvosta upseerin (officier) arvoon. Vuonna 2015 Scott Thomas näytteli toiseen maailmansotaan sijoittuvassa, kriitikoilta hyvän vastaanoton saaneessa elokuvassa "Ranskalainen sarja", joka perustuu Irène Némirovskyn postuumisti julkaistuun, kriitikoiden ylistämään samannimiseen menestysromaaniin vuodelta 2004. Elokuvassa hän näyttelee rouva Angellieria, Michelle Williamsin näyttelemän Lucilen tiukkaa anoppia, jota piinaa epätietoisuus poikansa kohtalosta. Samana vuonna hän näytteli kuningatar Elisabet II:ta Peter Morganin palkitun menestysnäytelmän "The Audience" uudistetussa versiossa, jota esitettiin Lontoossa West Endin Apollo Theatressa huhti-heinäkuun ajan. "The Audience" kertoo kuningattaren ja hänen pääministeriensä viikoittaisista tapaamisista. Näytelmän uusi versio ja Scott Thomasin roolisuoritus saivat niin kriitikoilta kuin yleisöltäkin erinomaisen vastaanoton.


title: Kristin Scott Thomas

text: Vuonna 2017 Scott Thomas näytteli juuri Britannian terveysministeriksi nimitettyä poliitikkoa Janet’ia Sally Potterin ohjaamassa ja käsikirjoittamassa mustavalkoisena kuvatussa elokuvassa "The Party", joka oli ehdolla Berliinin elokuvajuhlien pääkilpailussa parhaan elokuvan Kultaisen karhun saajaksi. Samana vuonna hän näytteli Britannian pääministerin Winston Churchillin vaimoa Clementinea Joe Wrightin ohjaamassa elokuvassa "Synkin hetki", joka kertoo Winston Churchillin (Gary Oldman) pääministerikauden alkuvaiheista toisessa maailmansodassa. Elokuva on saanut kriitikoilta erinomaisen vastaanoton ja tuottanut maailmanlaajuisesti lähes 150 miljoonan dollarin lipputulot. Scott Thomas sai roolisuorituksestaan parhaan naissivuosan Bafta-ehdokkuuden.


title: Kristin Scott Thomas

text: Scott Thomas näyttelee Ana Milleriä, Alicia Vikanderin näyttelemän Lara Croftin isän Richard Croftin (Dominic West) liikekumppania, vuonna 2018 ensi-iltansa saaneessa elokuvassa "Tomb Raider", joka perustuu samannimiseen videopeliin vuodelta 2013. Syksyllä 2018 ensi-iltansa saavassa elokuvassa "Au bout des doigts" Scott Thomas näyttelee hänelle kirjoitetun kreivittären roolin.


title: Kristin Scott Thomas

text: Scott Thomas avioitui ranskalaisen gynekologin, synnytys- ja hedelmöityslääkäri François Olivennesin (s. 1959) kanssa vuonna 1987. Vuonna 2005 alkaneiden ongelmien seurauksena he erosivat vuonna 2006. Heillä on kolme lasta: Hannah (s. 1988), Joseph (s. 1991) ja George (s. 2000). Scott Thomas on asunut Pariisissa 19-vuotiaasta asti.


title: Anne Archer

text: Anne Archer (s. 24. elokuuta 1947) on yhdysvaltalainen näyttelijä. Hänen tunnetuimpia roolejaan ovat petetyn vaimon rooli vuoden 1987 elokuvassa "Vaarallinen suhde" ja Cathy Ryanin rooli vuoden 1992 elokuvassa "Näkymätön vihollinen".


title: Anne Archer

text: Anne Archerin vanhemmat olivat molemmat näyttelijöitä, mikä vaikutti vahvasti Archerin uravalintaan. Hän meni naimisiin William Davisin kanssa 1968, mutta he erosivat myöhemmin. Vuonna 1979 Archer meni naimisiin Terry Jastrow’n kanssa. Archerilla on kaksi lasta, yksi kummastakin avioliitosta. Alun perin kristilliseen tieteeseen uskonnoltaan kuulunut Archer on vuodesta 1975 asti lukeutunut skientologeihin.


title: Liina (nimi)

text: Liina on suomalainen naisen etunimi.


title: Liina (nimi)

text: Monissa muissa maissa esiintyvän Lina-nimen tavoin Liina on alkuperältään joko lyhenne nimestä Pauliina tai Karoliina tai mahdollisesti latinalaisen miehennimen Linus naispuolinen vastine. Liinan nimipäivä on samana päivänä kuin Pauliinan, 22. kesäkuuta.


title: Liina (nimi)

text: Suomessa nimi Liina oli vuoden 2018 loppuun mennessä annettu 2 427 henkilölle.


title: HMS Blake (C99)

text: HMS Blake (viirinumero C99) oli Britannian kuninkaallisen laivaston Tiger-luokan risteilijä. "HMS Blake" oli Kuninkaallisen laivaston viimeinen palveluksessa ollut alus, jonka pääaseistuksen muodostivat raskaat tykit.


title: HMS Blake (C99)

text: Aluksen köli laskettiin 17. elokuuta 1942 Fairfield Shipbuilding and Engineering Companyn telakalla Govanissa Skotlannissa nimellä "HMS Blake". Aluksen nimi vaihdettiin 1944 "HMS Tigeriksi", joka palautettiin 1945 "HMS Blakeksi". Alus laskettiin vesille 20. joulukuuta 1945 Lady Jean Blaken vara-amiraali Sir Geoffrey Blaken puolison toimiessa kummina. Tämän jälkeen työt aluksella keskeytettiin ja se makasi ankkurissa Garelochissa. Töiden jatkamisesta ilmoitettiin 15. lokakuuta 1954 ja alus valmistui 18. maaliskuuta 1961.


title: HMS Blake (C99)

text: "HMS Blake" otettiin palvelukseen 21. helmikuuta 1963. Alus muutettiin 1965 alkaen Portsmouthissa helikopteriristeilijäksi. Se palasi palvelukseen 23. huhtikuuta 1969.


title: HMS Blake (C99)

text: "HMS Blake" poistettiin palveluksesta 6. joulukuuta 1979, kun se siirrettiin Portmouthissa telakalle. Aluksella oli kunnia olla Kuninkaallisen laivaston viimeinen risteilijä, minkä vuoksi se ampui 6 tuuman pääaseillaan Englannin kanaalissa. Alus siirrettiin Rosythiin huollettavaksi.


title: HMS Blake (C99)

text: "HMS Blake" saapui 13. toukokuuta 1980 Chathamiin, jossa se sijoitettiin reserviin. Kun Chathamin telakka suljettiin 1981 puolustuskomitean lausunnon mukaisesti, alus sijoitettiin poistolistalle muiden tukikohdan reservialusten mukana. Alus myytiin romutettavaksi 25. elokuuta 1982 Shipbreaking (Queensborough) Limitedille 210000 punnalla. Alus hinattiin 29. lokakuuta Chathamista Cairnryaniin, jonne se saapui 7. marraskuuta romutettavaksi.


title: HMS Tiger (C20)

text: HMS Tiger (viirinumero C20) oli Britannian kuninkaallisen laivaston Tiger-luokan risteilijä.


title: HMS Tiger (C20)

text: Alus tilattiin yhtenä neljästä vuoden 1942 risteilijästä John Brown and Companyltä Clydebankista. Sen köli laskettiin 1. lokakuuta 1942 ja alus laskettiin vesille torstaina 25. lokakuuta 1945 kumminaan ilmapuolustusministeri varakreivi Stansgaten puoliso. Työt aluksella keskeytyivät toisen maailmansodan päättyessä. Alus liitettiin laivastoon 18. maaliskuuta 1959.


title: Talonpoikaispurjehdus

text: Talonpoikaispurjehdus on kauppamerenkulun muoto, jota harjoitettiin tilojen ja kylien yhteistyössä niiden tuotteiden, kuten maataloustuotteiden, eläinten nahkojen, kalan, tervan ja käsityötuotteiden viemiseksi lähikaupunkeihin ja myöhemmin myös ulkomaille. Paluurahteina tuotiin esimerkiksi suolaa ja mausteita, kankaita ja metallituotteita.viitteen tiedot alkaa tästä Purjehdukseen käytettävien alusten omistus saattoi olla riskin pienentämiseksi jaettu osuuksiin.


title: Talonpoikaispurjehdus

text: Vuosien 1765–1766 valtiopäivillä talonpoikaispurjehduksesta tuli kaikille luvallista. 1800-luvulla talonpoikaispurjehdus sai merkittävän aseman Itämeren piirin kauppamerenkulussa, ja 1850-luvun jälkeinen aika oli sen kulta-aikaa.


title: HMS Lion (C34)

text: HMS Lion (viirinumero C34) oli Britannian kuninkaallisen laivaston Tiger-luokan risteilijä. Aluksen köli laskettiin 24. kesäkuuta 1942 nimellä "HMS Defence" Scottsin telakalla Greenockissa. Aluksen vesillelasku ja nimeäminen olivat 2. syyskuuta 1944 rouva J Edelstonin kontra-amiraali John Edelstonin puolison ollessa aluksen kummina.


title: HMS Lion (C34)

text: Työt aluksella keskeytettiin heinäkuussa 1946, minkä jälkeen keskentekoinen risteilijä makasi ankkurissa. Vuonna 1951 suunnittelutyö aloitettiin uudelleen ja Amiraalineuvosto hyväksyi 14. lokakuuta 1954 uusitut piirustukset. Uusittujen piirustusten mukaan alusten pääaseiksi valittiin kaksi kaksiputkista eikä kolmea kolmiputkista kuudentuuman tykkitornia ja apuaseet vaihdettiin viidestä kaksiputkisesta nelituumaisesta kolmeen kaksiputkiseen kolmituumaiseen. Samoin aluksille alun perin suunnitellut torpedoputket jätettiin pois.


title: HMS Lion (C34)

text: "HMS Defencen" alkuperäinen rakennuttaja vaihdettiin samalla Swan Hunteriin. Hinaajat siirsivät heinäkuussa 1955 keskeneräisen aluksen Clydestä Tyne joelle töiden aloittamiseksi. Alus ankkuroitui 7. heinäkuuta Tyne joelle. Aluksen nimi vaihdettiin lokakuussa 1957 "HMS Lioniksi".


title: HMS Lion (C34)

text: "HMS Lionilla" syttyi 22. toukokuuta 1958 tulipalo, jonka syyksi paljastui hitsauspuikko. Palo saatiin nopeasti sammumaan eikä suuria vahinkoa päässyt tapahtumaan.


title: HMS Lion (C34)

text: "HMS Lion" irtosi 22. helmikuuta 1960 ensimmäisen kerran omin konein laiturista aloittaessaan valmistajan koeajot.


title: HMS Lion (C34)

text: "HMS Lion" saapui 21. helmikuuta 1962 Plymouthin lahteen. Tullista selvittyään alus ankkuroitui laituriin 7, perheenjäsenten ja ystävien odottaessa laiturilla. Alus siirrettiin 5. maaliskuuta telakalle ja kolme päivää myöhemmin aluksen miehistö siirtyi maihin.


title: HMS Lion (C34)

text: "HMS Lionin" uusi päällikkö kapteeni I L M McGeogh otti 25. huhtikuuta tehtävän vastaan ja tarkasti aluksen. Alus palasi palvelukseen 2. elokuuta 1962.


title: HMS Lion (C34)

text: Alus saapui 19. maaliskuuta Devonportiin ankkuroituen laituriin 8. Pian tämän jälkeen alus poistettiin palveluksesta ja se siirrettiin North Lockiin, missä Devonportin telakka otti aluksen vastaan.


title: HMS Lion (C34)

text: Kapteeni E F Hamilton-Mielke otti 6. huhtikuuta 1964 vastaan "HMS Lionin" päällikön tehtävät. Alus otettiin 17. huhtikuuta kolmannen ja viimeisen kerran palvelukseen.


title: HMS Lion (C34)

text: "HMS Lion" poistettiin 17. joulukuuta 1965 palveluksesta, jolloin vielä laivalla olleet miehistönjäsenet poistuivat alukselta ja siirtyivät laivaston kasarmeille. Aluksen miehistö odotti helkopteriristeilijäksi muutostöiden alkamista, mutta 1970 tehtiin päätös, että alusta ei muutettaisi.


title: HMS Lion (C34)

text: Alusta käytettiin varaosa pankkina huollettaessa kahta muuta Tiger-luokan risteilijää. Alus myytiin 1975 romutettavaksi ja se hinattiin 24. helmikuuta Rosythista T W Wardille Inverkeithingiin.


title: Perkkaan kappeli

text: Perkkaan kappeli on Espoon Perkkaalla sijaitseva kappeli, joka valmistui 1929 ja on Espoon toiseksi vanhin kirkkotila. Se toimi Leppävaaran seurakunnan pääkirkkona ennen uuden Leppävaaran kirkon valmistumista 1979. Asemakaavalla suojellussa kappelissa järjestetään paljon vihki- ja kastetilaisuuksia.


title: Perkkaan kappeli

text:
Kappelin on suunnitellut arkkitehti Berndt Blom, ja se rakennettiin pääosin vapaaehtoistyöllä. Tontin lahjoitti Kiinteistöosakeyhtiö M. G. Stenius, ja hirret saatiin Helsingistä Hallituskadun ja Kluuvikadun kulmasta puretusta hotellista Helsingin suomalaisen säästöpankin lahjoituksena. Alberga-Leppävaaran kirkonkannatusyhdistyksen ja Alberga svenska kyrkoföreningin omistama rakennus luovutettiin Espoon seurakuntien haltuun 1954. Kappelissa on Anna Sahlstenin maalaama taulu "Hyvä paimen" vuodelta 1929.
Kirkon 6-äänikertaiset urut ovat kotoisin Tšekkoslovakiasta ja ne on valmistanut Rieger-Kloss vuonna 1956. Tornissa oleva kello on puolestaan kotoisin Tuusulan vanhasta venäläisestä sotilaskirkosta ja on valettu vuonna 1931.


title: Perkkaan kappeli

text: Kappeli yritettiin sytyttää tuleen toukokuun lopulla 2009 ja juhannuksena 2009, mutta tuli saatiin molemmilla kerroilla sammumaan nopeasti.


title: VM-Carpet

text: VM-Carpet Oy on suomalainen mattojen valmistaja. Yritys sijaitsee Etelä-Pohjanmaalla Lappajärven kunnan Karvalan kylässä. Vuonna 2014 yrityksellä oli 33 työntekijää ja liikevaihtoa 4,2 miljoonaa euroa.


title: VM-Carpet

text: Yhtiön perustivat vuonna 1973 Aila ja Arto Viita-aho. Jälkimmäisen kuoltua vuonna 2006 yrityksen johtajaksi tuli perustajapariskunnan tytär Maria Viita-Aho-Tohni (ent. Hanhisalo). Hänen veljensä Harri Viita-aho toimii tuotantopäällikkönä ja hallituksen puheenjohtajana.


title: VM-Carpet

text: Yritys toimitti lähes kahdenkymmenen vuoden ajan mattoja Ikealle 1970–1990-luvuilla. Tällöin yrityksen palkkalistoilla oli parhaimmillaan noin 350 työntekijää, joista iso osa työskenteli kotityöntekijöinä. Vaikka kotimarkkinoilta tulee nyt suurempi osa liikevaihdosta, on vientiä ympäri maailman noin 20 eri maahan muun muassa Iso-Britanniaan, USA:an, Australiaan, Japaniin, Etelä-koreaan, Italiaan ja Ruotsiin.


title: VM-Carpet

text: Yrityksen mattovalikoima ulottuu nukkamatoista ja perinteisistä puuvillamatoista kudottuihin villa- ja paperinarumattoihin, joita se toimittaa sekä koteihin että julkisiin tiloihin. Sopivia mattoja mallistosta löytyy niin koteihin kuin myös julkisiin tiloihin. Esimerkiksi useista Suomen suurlähetystöistä löytyy VM-Carpetin mattoja.


title: VM-Carpet

text: Vuonna 2012 VM-Carpetille myönnettiin Nuorkauppakamarin Läpi harmaan kiven -palkinto ja seuraavana vuonna Suomalaisen työn liiton Vuoden designteko 2013 -palkinto.


title: Gipsy.cz

text: Gipsy.cz on tšekkiläinen romaniyhtye, joka soittaa hip hop -musiikkia. Yhtye osallistui vuoden 2007 ja 2008 Eurovision laulukilpailun kansallisiin karsintoihin. Vuonna 2009 heidät valittiin vihdoin Tšekin edustajaksi vuoden 2009 Eurovision laulukilpailuun. 1. maaliskuuta 2009 julkaistiin heidän kaksi ehdolla olevaa kappaletta ”Aven Romale” ja ”Do you wanna”, joista 15. maaliskuuta valittiin edustuskappaleeksi ”Aven Romale”. Tšekki kilpaili kisojen ensimmäisessä semifinaalissa 12. toukokuuta, jossa se kuitenkin sijoittui viimeiselle sijalle ilman pisteitä.


title: Lunastuskorvaus

text: Lunastuskorvaus on omaisuuden pakkolunastukseen liittyvä rahallinen korvaus, jonka on tarkoitus aikaansaada tilanne, ettei omaisuutta luovuttavan varallisuus vähene eikä lisäänny lunastuksen vuoksi. Nimitys liittyy lunastuslain (LunL, 603/1977) lisäksi muihinkin vastaaviin menettelyihin, vaikka toisinaan käytetään yläkäsitettä pakkotoimikorvaus, jonka eräs laji lunastuskorvaus on.


title: Lunastuskorvaus

text: Lunastuskorvauksen suuruutta määrättäessä otetaan huomioon kaikki lunastuksesta aiheutuneet vaikutukset. Korvauksen perustan muodostaa lunastettavasta omaisuudesta määrättävä kohteenkorvaus (LunL 30–33 §). Jäljelle jäävälle kiinteistölle tai sen osalle määrätään tarvittaessa aiheutuvaan haittaan perustuva haitankorvaus (LunL 35 §). Muiden menetysten perusteella voidaan määrätä vahingonkorvaus (LunL 37 §). Kaikkia näitä korvauksia koskee täyden korvauksen periaate. Joissakin tilanteissa myös lunastettavan alueen naapurit ja yrityksen työntekijät voivat saada vahingonkorvausta. Korvausten suuruutta vähennetään, jos lunastuksesta koituu korvauksen saajalle pysyvää hyötyä.


title: Lunastuskorvaus

text: Korvausta saavat oikeudenhaltijat, joiden asemaan lunastus vaikuttaa. Asianosaisten määrä saattaa joskus muodostua suureksi, sillä lunastus voi omistusoikeuden lisäksi kohdistua käyttöoikeuksiin ja rajoitettuihin esineoikeuksiin sekä rakennuksiin ja luonnonvaroihin liittyviin oikeuksiin. Korvaukseen oikeutettuja eivät ole panttioikeuden eivätkä muiden arvo-osuuksien haltijat.


title: Viimeinen talo vasemmalla

text: Viimeinen talo vasemmalla voi olla


title: Miloš Vujanić

text: Miloš Vujanić (,s. 30. marraskuuta 1980 Loznica) on serbialainen ammattilaisuransa lopettanut koripalloilija. Pelaajauransa jälkeen hän on toiminut muun muassa KK Partizanin apuvalmentajana.


title: Miloš Vujanić

text: Vujanić aloitti uransa KK Crvena zvezdan juniorijoukkueissa, joista hän nousi edustusjoukkueeseen kaudella 1998–1999. Hän pelasi joukkueessa kolme kautta ennen kuin siirtyi seuran pahimman vihollisen, KK Partizanin, riveihin. Vujanić pelasi seurassa kaksi kautta ja osallistui , jossa New York Knicks varasi hänet Vujanićin omaksi yllätykseksi jo numerolla 36. Hän ei kuitenkaan siirtynyt NBA:han, vaan tuli takaisin Partizaniin, jossa hän voitti kauden 2002–2003 korikuninkuuden. Kauden jälkeen hänet nimettiin kauden toiseen tähdistöjoukkueeseen.


title: Miloš Vujanić

text: Seuraavaksi kaudeksi Vujanić siirtyi Climamio Bolognan riveihin, jossa hän voitti kauden 2004–2005 Italian mestaruuden. Kauden 2003–2004 jälkeen Vujanić valittiin toiseen tähdistöjoukkueeseen, kun hän vei joukkueensa aina Euroliigan finaaliin saakka yhdessä Hanno Möttölän kanssa. Kahden kauden jälkeen Italiassa Vujanić siirtyi FC Barcelona Bàsquetin riveihin. Loukkaantumisten tähdittämän kauden aikana hän pelasi Euroliigassa ainoastaan neljä peliä.


title: Miloš Vujanić

text: Espanjasta Vujanić siirtyi Panathinaikosiin, jossa hän voitti Euroliigan, Kreikan mestaruuden ja Kreikan cupin. Kauden jälkeen hän teki Panathinaikosin kanssa jatkosopimuksen, mutta pelasi joukkueessa ainoastaan marraskuuhun saakka ennen kuin siirtyi Moskovan Dynamoon. Vujanić johti joukkueensa kaudella 2007–2008 ULEB Cupin pudotuspeleihin, joissa joukkue sijoittui kolmanneksi.


title: Miloš Vujanić

text: Kaudeksi 2008–2009 Vujanić siirtyi Efes Pilseniin. Hän teki keskimäärin 10,9 pistettä kymmenessä pelaamassaan Euroliiga-pelissä. Seuraavaksi kaudeksi Vujanić siirtyi ACB:ssä pelanneeseen CB Murciaan yksivuotisella sopimuksella.


title: Miloš Vujanić

text: Vujanić on kuulunut Jugoslavian alle 18- ja 20-vuotiaiden koripallomaajoukkueisiin. Hän pelasi Serbian maajoukkueessa vuoden 2002 MM-kisoissa, joissa hän voitti kultaa. Lisäksi hän on edustanut Serbiaa vuoden 2003 EM-kisoissa sekä Ateenan olympialaisissa 2004


title: Street Fighter: The Legend of Chun-Li

text: Street Fighter: The Legend of Chun-Li on vuonna 2009 ensi-iltansa saanut yhdysvaltalainen elokuva, joka perustuu Capcomin videopelihahmoon Chun-Lihin. Se kertoo hahmon synnyintarinan hieman muokattuna verrattuna alkuperäiseen videopelin tarinaan. Elokuvan ohjasi Andrzej Bartkowiak ja käsikirjoituksesta vastasi Justin Marks. Elokuvan nimikkohahmoa näytteli Kristin Kreuk.


title: Street Fighter: The Legend of Chun-Li

text: Elokuva tuotti maailmanlaajuisesti 12 miljoonaa dollaria, josta Yhdysvalloissa saatu osuus oli hieman yli kahdeksan miljoonaa dollaria. Se oli elokuvan 60 miljoonan dollarin budjettiin nähden floppi.


title: Street Fighter: The Legend of Chun-Li

text: Elokuvassa esitettiin yksi lause suomen kielellä.


title: Selfcaged

text: Selfcaged on ruotsalaisen thrash metal -yhtye Meshuggahin vuonna 1995 julkaistu EP-levy. Se on yhtyeen neljäs julkaisu.Yhdysvaltain julkaisu


title: Johan Léman

text: Johan H. Léman (15. joulukuuta 1800 Oulu – 1869 Oulu) oli suomalainen, Oulussa asunut arkkiveisujen kirjoittaja ja kansanrunoilija. Léman käytti myös nimimerkkiä "Kalkkimaan poika".


title: Johan Léman

text: Léman toimi Oulussa palovartijana, raatihuoneen vahtimestarina sekä kaupunginvoutina. Viisitoista hänen runoaan julkaistiin Oulun Wiikko-Sanomissa vuosina 1857–1864. Léman painatti myös itse tekemiään arkkiveisuja.


title: Johan Léman

text: Vahtimestari Léman oli yksi suomenkielisen kansallisen heräämisen ajan alun innokkaista suomenkielisistä tilapäärunoilijoista. Jo vuonna 1849 Léman kirjoitti SKS:n arkistoissa käsikirjoituksena säilyneeseen runovihkoonsa mukaelman edellisenä vuonna 1848 ylioppilaiden Flooran-päivän juhlassa suureen julkisuuteen tulleesta J. L. Runebergin Maamme-laulusta. Hän painatti suomennoksensa vuonna 1851. Nykyinen Maamme-laulun suomenkielinen versio pohjautuu vajaat kaksikymmentä vuotta myöhemmin toimitettuun ja painettuun Vänrikki Stoolin tarinoiden ensimmäisen osan ensimmäiseen suomenkieliseen laitokseen 1867.


title: Johan Léman

text: Oululaisen Lémanin paikallisesta musiikkiharrastuksesta todistaa hänen kopioimansa nuottikirja, joka sisältää oman aikansa porvariston suosimaa salonkien tanssimusiikkia vuodelta 1861. Runoilijan perilliset ovat lahjoittaneet käsikirjoituksen Pohjois-Pohjanmaan museolle vuonna 1975. Pohjois-Pohjanmaan museoyhdistys on julkaissut kokoelman musiikkikappaleita äänitemuodossa yhdessä toisen 1800-luvun alkupuoliskolla Oulussa ja Oulunsalossa vaikuttaneen musikantin, Johan Julinin (1799-1846), nuottikirjan kanssa LP:nä 1980, c-kasettina 1981 ja cd-levynä 2009 nimellä Musiikkia Wanhassa Oulussa. Johan Julinin ja Johan Lemanin nuottikirjasta. ,


title: Johan Léman

text: Puoliso Maria Sippola, poika kultaseppä, runoilija Johan Henrik Léman (3.3.1827-30.12.1867).


title: Luigi Taramazzo

text: Luigi Taramazzo (5. toukokuuta 1932 – 15. helmikuuta 2004) oli italialainen F1-kuljettaja.


title: Luigi Taramazzo

text: Taramazzo osallistui yhteen F1-osakilpailuun kaudella 1958, Monacon GP:hen. Hän kuitenkin karsiutui aika-ajoissa eikä päässyt starttaamaan kilpailuun. Hän jakoi autonsa Ken Kavanaghin kanssa.


title: André Testut

text: André Testut (13. huhtikuuta 1926 – 24. syyskuuta 2005 Lyon) oli ranskalainen F1-kuljettaja.


title: André Testut

text: Testut osallistui kahteen F1-osakilpailuun kausina 1958–1959. Hän karsiutui molemmista, eikä päässyt starttaamaan kilpailuihin. Hän osallistui myös sarjan ulkopuolisiin kilpailuihin, mutta keskeytti niissä. Testut oli kansallisuudeltaan monacolainen, mutta ajoi Ranskan lisenssillä.


title: The True Human Design

text: The True Human Design on ruotsalaisen thrash metal -yhtye Meshuggahin vuonna 1997 julkaistu EP-levy. Albumi julkaistiin Euroopassa 19. elokuuta 1997 ja Yhdysvalloissa 25. marraskuuta 1997.


title: Giánnis Markópoulos

text: Giánnis Markópoulos (usein "Yánnis", , 18. maaliskuuta 1939 Iraklion, Kreikka) on Kreetan saarella syntynyt kreikkalainen säveltäjä.


title: Giánnis Markópoulos

text: Markópoulos alkoi opetella soittamaan klarinettia ja viulua ierápetralaisessa yhtyeessä kahdeksanvuotiaana. Markópoulos asui Ierápetrassa Kreetalla vuoteen 1956 saakka, jolloin lähti pääkaupunki Ateenaan opiskelemaan musiikkia.


title: Giánnis Markópoulos

text: Markópouloksen isä oli kotoisin Ierápetrasta ja äiti Sfakiásta. Isä toimi muun muassa Lasíthin, Chanián, Evrytanían ja Prévezan prefektuureissa prefektinä.


title: Eléni Daniilídou

text: Eléni ”Léna” Daniilídou (; s. 19. syyskuuta 1982 Chaniá, Kreeta) on kreikkalainen tennispelaaja. Hän on parhaimmillaan ollut WTA-maailmanlistalla kaksinpelissä sijalla 14 ja nelinpelissä sijalla 21. Daniilídou on voittanut viisi WTA-kaksinpeliturnausta ja kolme WTA-nelinpeliturnausta. Hän on selviytynyt kolme kertaa Grand Slam -turnauksen neljännelle kierrokselle.


title: Eléni Daniilídou

text: Daniilídou selviytyi ensimmäisen kerran Grand Slam -turnauksen pääsarjaan vuonna 2001 Wimbledonin tennisturnauksessa. Kesäkuussa 2002 hän voitti ensimmäisen WTA-turnauksensa 's-Hertogenboschissa. Turnauksen välierissä hän voitti silloisen maailmanlistan seitsemänneksi sijoitetun Justine Heninin ja finaalissa Jelena Dementjevan. Wimbledonissa 2002 Daniilídou selviytyi neljännelle kierrokselle. Hän hävisi neljännen kierroksen ottelunsa Jennifer Capriatille lukemin 6–1, 3–6, 6–1.


title: Eléni Daniilídou

text: Daniilídou voitti Aucklandin WTA-turnauksen tammikuussa 2003. Australian avoimissa 2003 hän selviytyi neljännelle kierrokselle. Silloinen maailmanlistan ykkönen Serena Williams voitti hänet neljännellä kierroksella lukemin 6–4, 6–1. Sekanelinpelissä hän selviytyi parinsa Todd Woodbridgen kanssa finaaliin asti. Finaalin he kuitenkin hävisivät Martina Navrátiloválle ja Leander Paesille lukemin 6–4, 7–5.


title: Eléni Daniilídou

text: Tammikuussa 2004 Daniilídou uusi Aucklandin WTA-turnauksen voittonsa. Yhdysvaltain avoimissa 2004 hän selviytyi kolmannen kerran Grand Slam -turnauksen neljännelle kierrokselle. Neljännellä kierroksellä hän hävisi Shinobu Asagoelle numeroin 7–6(4), 4–6, 6–3.


title: Eléni Daniilídou

text: Lokakuussa 2006 Daniilídou voitti Soulin WTA-turnauksen. Turnauksen finaalissa hän voitti Ai Sugiyaman lukemin 6–3, 2–6, 7–6(3). Toistaiseksi viimeisen ja viidennen WTA-turnausvoittonsa Daniilídou voitti Hobartilla tammikuussa 2008 Vera Zvonarjovan joutuessa luovuttamaan finaalin.


title: Ulappa

text: Ulappa on vesistönäkymä, jossa katsottaessa johonkin suuntaan vesi ja taivas näyttävät lopulta liittyvän yhteen. Ulapan synty edellyttää pitkää, rannatonta suoraa välimatkaa ja tähän välimatkaan nähden tarpeeksi matalaa vastassa olevaa maastoa. Ulappaa esiintyy paitsi merellä, myös suurilla järvillä, Suomessa Oulujärvellä, Päijänteellä ja Saimaalla .


title: MADI

text: MADI on digitaalinen monikanava-audioliitäntä, jota käytetään kasvavassa määrin äänialan ammattilaislaitteissa. Lyhenne tulee sanoista Multichannel Audio Digital Interface ja protokolla tunnetaan myös nimellä AES10.


title: MADI

text: MADI-signaali on lähes identtistä AES/EBU-formaattiin nähden, mutta stereon sijasta tarjolla on enemmän kanavia. MADI tarjoaa 64 kanavaa sisään ja ulos 24 bit/48 kHz. MADI mahdollistaa myös yksisuuntaisena 32 kanavaa 24 bit/96kHz audiosignaalia.


title: MADI

text: MADI-kaapeli voi olla on joko optinen tai koaksiaalinen (75 ohmia). Koaksiaalisena signaali kestää 100 metrin kaapelivedot, mutta optisesti muun muassa MADI-laitevalmistaja RME lupailee tuotteidensa toimivan peräti 2000 metrin kaapelivetoihin saakka. Vielä pidempiä matkoja voidaan saada SINGLE Mode-modifioiduilla laitteilla normaalin MULTI Moden sijaan. Näin ollen MADI:lla voidaan toteuttaa huomattavasti suurempia järjestelmiä pidempiin etäisyyksiin kuin FireWire-, ADAT- tai muilla tekniikoilla.


title: MADI

text: Koaksiaalikaapelina MADI-ratkaisuissa on aiemmin käytetty BNC-liittimillä varustettuja johtoja, mutta muun muassa Soundcraft on tuonut markkinoille RJ45-liitännällä olevia MADI-laitteita, joissa kaapelina käytetään CAT5 tai CAT6-johtoja. Optiset MADI-liitännät on toteutettu SC-liittimillä.


title: MADI

text: MADI-teknologiaa tukevat muun muassa seuraavat valmistajat: Euphonix, Merging, Lawo, Yamaha, Studer, DiGiCo/Soundtracs, Fairlight, GENEX, Otari, Publison, Soundcraft, Soundscape, Jünger, Sony, Cadac, Axon, AMS/Neve, Stagetec.


title: Christóforos Liontákis

text: Christóforos Liontákis () (1945 Iraklion, Kreikka) on Kreetan saarella syntynyt kreikkalainen runoilija.


title: Christóforos Liontákis

text: Liontákis opiskeli oikeustiedettä Kreikan pääkaupungissa Ateenassa ja kävi oikeusfilosofian luennoilla Ranskan Pariisissa.


title: Christóforos Liontákis

text: Vuonna 1973 Liontákis julkaisi ensimmäisen runokokoelmansa "To télos tou topíou" ("Το τέλος του τοπίου"). Vuonna 1999 hän julkaisi kokoelman "Me to fos" ("Με το φως"), joka palkittiin Kreikan runouden valtionpalkinnolla seuraavana vuonna. Teos sai myös toisen arvostetun runouspalkinnon samana vuonna. Iraklionin kunta on myös myöntänyt Liontákikselle Níkos Kazantzákiksen kirjallisuuspalkinnon.


title: Christóforos Liontákis

text: Liontákiksen runoja on käännetty englanniksi, italiaksi, saksaksi ja ranskaksi.


title: Otto Lorenz Zetterman

text: Otto Lorenz Zetterman (30. elokuuta 1842 Helsinki – 1918 Helsinki) oli suomalainen kenraaliluutnantti.


title: Otto Lorenz Zetterman

text: Otto Lorenz Zetterman syntyi Helsingissä perheeseen, jonka isä oli everstiluutnantti ja maanvuokrausmestari Lorenz Johan Zetterman. Otto Lorenz aloitti sotilasopintonsa Haminan kadettikoulussa syksyllä 1854. Sieltä hän valmistui luutnanttina ja aloitti uransa armeijan jalkaväessä. Maaliskuussa 1863 hänet siirrettiin aliluutnanttina Henkivartioväen Hatsinan jalkaväkirykmenttiin hoitamaan Puolan kapinan jälkiselvittelyjä. Sieltä hän siirtyi Henkikaartin Jääkärirykmenttiin Pietariin, missä palveli aina vuoteen 1888 saakka. Zetterman osallistui Turkin sotaan 1877–1878 ja sodan lopulla hänet ylennettiin everstiksi.


title: Otto Lorenz Zetterman

text: Sodan jälkeen hänestä tuli Moskovan lähistöllä sijainneen 19. Kolomnan jalkaväkirykmentin komentaja ja hän sai marraskuussa 1894 ylennyksen kenraalimajuriksi. Joulukuussa samana vuonna Zettermanista 16. jalkaväkidivisioonan 2. prikaatin komentaja. Zetterman erosi armeijasta kenraaliluutnanttina vuonna 1902. Hän asui aluksi Vilnassa, mutta puolisonsa Jekaterina Skandrakovan (1873–1904) kuoleman jälkeen hän muutti Helsinkiin.


title: Venizélos

text: Venizélos () on kreikkalainen sukunimi, joka voi viitata seuraaviin henkilöihin:


title: Tatra T148

text: Tatra T148 oli tšekkoslovakialaisen Tatran valmistama kuorma-auto. Se perustui pitkälti edeltäjäänsä T138:aan. Tatralla tehtiin päätös T138:n modernisoinnista 1969. Tarkoituksena oli parantaa moottorin suorituskykyä sekä saada se vastaamaan melu- ja päästömääräyksiä.


title: Tatra T148

text: Runkorakenteena käytetty Tatralle ominainen keskusputkirunko vastasi pitkälti edeltäjämallia. Akselistoissa oli heilurityyppinen erillisjousitus, joissa oli uutena ominaisuutena ylätasauspyörästö, joka tasasi eri akselien momentit. Tämä rakenne teki Tatrasta erittäin maastokelpoisen ajoneuvon.


title: Tatra T148

text: Voimanlähteenä oli perusrakenteeltaan sama Julius Mackerlen suunnittelema ilmajäähdytteinen V8-moottori kuin T138:ssakin, mutta tehoa ja vääntöä oli parannettu iskutilavuutta kasvattamalla. Tämä oli saatu aikaan pidentämällä iskunpituutta 10 millimetrillä. Armeijan käyttöön kehitettiin sovellus jota voi käyttää vaihtoehtoisella polttoaineella, joka koostui dieselöljystä, bensiinistä ja lentopetrolista. Tosin moottoriteho jäi tällöin vakiomallia pienemmäksi.


title: Tatra T148

text: Ohjaamoon oli tehty erillinen lisälämmitin, sillä ilmajäähdytteinen moottori ei kyennyt tuottamaan riittävää lämmitystehoa. Tilaa oli kuljettajan lisäksi kahdelle matkustajalle.


title: Tatra T148

text: Tatran T148:n pääasiallinen vientimarkkina oli edeltäjänsä tapaan Neuvostoliitto.


title: Tatra T148

text: Tuotannon päätyttyä joulukuussa 1982 kokonaisvalmistusmääräksi oli tullut 113 647 kappaletta. T148:n seuraajaksi tuli edelleenkin valmistuksessa oleva tylppänokkainen T815.


title: Turuhanskin piiri

text: Turuhanskin piiri () on paikallinen itsehallintoalue Krasnojarskin aluepiirin luoteisosassa Venäjällä. Vuonna 1928 perustetun piirin pinta-ala on 211 200 neliökilometriä ja asukkaita on 20 700 henkeä (vuonna 2007)


title: Turuhanskin piiri

text: Piiriin kuuluu Igarkan kaupunki, Svetlogorskin taajama sekä 5 maalaiskuntaa: Bor, Turuhansk, Verhneimbatsk, Vorogovo ja Zotino. Hallinnollinen keskus on Turuhanskin kylä.


title: Turuhanskin piiri

text: Seudun halki virtaa Jenisei, joka on myös tärkein liikenneväylä. Piirikeskuksesta on matkaa aluepiirin pääkaupunkiin Krasnojarskiin 1 474 kilometriä.


title: Turuhanskin piiri

text: Alueen kanta-asukkaita ovat ketit, selkupit ja evenkit, jotka nykyään muodostavat 11 % väestöstä. Ensimmäiset venäläiset saapuivat 1600-luvun alussa. Vuonna 1672 perustettiin "Novaja Mangazejan" kaupunki (nykyinen Turuhansk), josta vuonna 1735 tuli kihlakunnan ja myöhemmin piirikunnan keskus. Vuonna 1780 kaupunki sai nimen Turuhansk. Seutu toimi Jemeljan Pugatšovin talonpoikaiskapinallisten, dekabristien, Puolan kapinallisten ja vallankumouksellisten puolueiden jäsenten karkotuspaikkana. Vuonna 1930 Turuhanskin piiristä erotettiin Taimyrin ja Evenkian piirikunnat. Vuoteen 1953 saakka alueella oli vankileirejä.


title: Turuhanskin piiri

text: Suurin tuotantolaitos on Svetlogorskin luona sijaitseva Kureikan vesivoimalaitos. Viime aikoina on alettu hyödyntää Vankorin öljy- ja kaasuesiintymää. Perinteisiä elinkeinoja ovat poronhoito, metsästys ja kalastus sekä keräilytalous. Alkuperäisväestö kärsii huomattavista taloudellisista, sosiaalisista ja terveysongelmista.


title: Kassandra (yhdistys)

text: Kulttuuriyhdistämö Interkult (rek. Kassandra ry, aiemmin Kansainvälinen kulttuurikeskus Kassandra, Monikulttuurisen taidetyön keskus Kassandra, Monikulttuurinen taideyhteisö Kassandra) perustettiin vuonna 2000. Interkult on valtakunnallisesti toimiva Kulttuuriyhdistämö, jonka tarkoituksena on edistää interkulttuurisuutta taiteen ja kulttuurin keinoin. Eri taiteen muotoja käyttäen mahdollistetaan eritaustaisten ihmisten tasavertaisen kohtaaminen.


title: Kassandra (yhdistys)

text: Yhteisön vuoden 2014 aikana päivittyneessä nimessä (Kulttuuriyhdistämö, Kulturplattform, Culture hub) tiivistyy toiminnan interkulttuurinen ydin ja tavoite.


title: Kassandra (yhdistys)

text: Kassandra ry perustettiin vuonna 2000 teatteriohjaaja Ritva Siikalan, Teatteri Raivoisien Ruusujen ja sen monikulttuurisen tutkimushanke Kassandra 2000:n innoittamana. Kassandrateatteri tuotti vuosina 2000–2012 kolme kantaesitystä; Aina jonkun tytär (Siikala, 2004), Zambezi (Siikala-Ahlfors, 2008), Antigone (Siikala, 2010) ja Mikä elämä! (Hahtola, 2012). Kesällä 2011 ensimmäisen kerran järjestetty pohjoismaista kulttuurista moninaisuutta käsittelevä "International in Nordic Countries" (INC) -teatterifestivaali sai jatkoa vuonna 2014, kun ensimmäinen kansainvälinen interkulttuurisuutta käsitellyt INTERKULTfest -esittävän taiteen festivaali järjestettiin. INTERKULTfest järjestettiin yhteistyössä Helsingin kulttuurikeskuksen kanssa vuosina 2014-2016.


title: Kassandra (yhdistys)

text: Kassandra järjesti vuosina 2004-2012 lukuisia erityisesti maahanmuuttajataustaisille naisille suunnattuja kotouttamishankkeita, kuten MONITA - monikulttuuriset taidetoimijat (2005), Naisia maailmalta (2007), Koivu ja tähti (2009-2011) ja Kotisuomi (2012-2013).


title: Kassandra (yhdistys)

text: Ritva Siikalan siirryttyä vapaaksi taiteilijaksi vuonna 2012 työtä jatkoivat Venla Martikainen ja Cátia Suomalainen Pedrosa organisaation operatiivisena johtona. Uusi johto uudisti organisaatio identiteettiä vuosina 2012-14, minkä tuloksena yhdistyksen nimi ja ilme sekä toiminnan pääasiallinen fokus (nuoret) päivittyivät nykyiseen muotoonsa. Lisäksi termistöön otettiin käyttöön termin "monikulttuurinen, monikulttuurisuus" sijaan käyttöön termi "interkulttuurinen, interkulttuurisuus". Uusi näkökulma toi mukanaan monikulttuurisuuden käsittelemisen tavallisena asiana, joka on osa 2000 -luvun yhteiskuntaa. Syksyllä 2016 Catiá Suomalainen Pedrosan tilalle toiminnanjohtajaksi siirtyi Andreas af Enehielm.


title: Kassandra (yhdistys)

text: Interkultin toiminnassa interkulttuurisuus ja monikulttuurisuus ovat tavallisia asioita, normeja nykypäivän yhteiskunnassa. Koska yhä useammalla nuorella on maahanmuuttajatausta, on Interkultin fokus entistä vahvemmin lapsissa ja nuorissa.